text:
ULUTSHA LUYABUZA
Kutheni Kufuneka Ndikuphephe Ukufana Nabantu Abadumileyo? Inxalenye 1: Yeyamantombazana
Kutheth’ ukuthini ukufana nabantu abadumileyo?
Khawujonge ezi bhokisi uze uphendule imibuzo eza kulandela.
Njengokuba udla ngokubona amantombazana kwiifilimu, kwiTV nakwiimagazini, ungathi ngawaphi amagama awachaza kakuhle?
Ngawaphi amagama achaza indlela obungathanda ukwaziwa ngayo?
Kunokwenzeka ukuba impendulo yokuqala uyifumene kwibhokisi yokuqala, waza eyesibini wayifumana kwibhokisi yesibini. Ukuba kunjalo, loo nto ithetha ukuba ufuna ukuba bhetele kunabantu abadumileyo yaye ayinguwe wedwa onalo mnqweno! Makhe sithethe ngesizathu soko.
“Iifilimu ziwaveza amantombazana njengabantu abangafuni kuxelelwa nto nabanetshiki. Zisenza sibe ngathi sonke asinakuthenjwa, yaye sihleli nje sixhalabele indlela abanye abasijonga ngayo.”—UErin.
“Amantombazana avela kwiifilimu nakwiTV athand’ amehlo, ibe athe tii ziimpahla, kukufuna udumo, ngabafana nobuhle.”—UNatalie.
“Ayikhe ingenzeki into yokuba kuvele intombazana edumileyo esela utywala, elala nabafana okanye engabamameliyo abazali bayo. Ukuba ayivezwanga isenza ezo zinto, kuza kuvezwa enye ethanda inkonzo okanye engungcwele-ngcwele.”—UMaria.
Khawuzibuze: ‘Ngaba indlela endinxiba ngayo, endenza ngayo izinto nendithetha ngayo ibonisa uhlobo lomntu endilulo okanye ngaba ibonisa ukuba ndifuna ukufana nabantu abadumileyo?’
Yintoni omele uyazi?
Abantu abaninzi bacinga ukuba baphila ubomi babo kodwa babe besenza izinto njengabantu abadumileyo. Enye intombazana enguKaren ithi: “Ndibona apha kudadewethu oza emva kwam, ayikho enye into anexesha layo ngaphandle kweempahla nabafana. Ukrelekrele yena yaye ndiyazi ukuba zikho izinto anomdla kuzo kodwa ukhetha ukungazihoyi ukuze nje amkeleke kwiintanga zakhe. Uneminyaka eyi-12 ke lo mntu!”
IBhayibhile ithi: “Musani ukumilisa okwale nkqubo yezinto.”—Roma 12:2.
Ayingawo onke amantombazana afuna ukufana nabantu abadumileyo. UAlexis ona-15 uthi: “KwiiTV nakwiimagazini, amantombazana avela njengabantu abazithandayo, abangahoyanga nto nabasoloko besenza izinto okwabantwana, kodwa mna ndicinga ukuba uninzi lwethu alunjalo. Sinezinto ezibaluleke ngakumbi kunokucingana nabafana.”
IBhayibhile ithi: “Ukutya okuqinileyo kokwabantu abaqolileyo.”—Hebhere 5:14.
Abona bantu bangenelwayo kulo mba ayingomantombazana kodwa ngabathengisi. Kuba ebona ukuba angenza inkuntyula yemali, amashishini efashoni, eteknoloji, awokuprinta iimagazini nakhuthaza ukuzonwabisa aqalisa ukwenza izibhengezo ngaphambi kokuba abantwana bafikise. Incwadi ethi, 12 Going on 29 ithi: “Abantu abenza izibhengezo bajolise kubantwana abaneminyaka ephakathi kweyi-10 neyi-13 ukuze bathengelwe iimpahla ezifikayo, izacholo, izinto zokuthambisa neze-elektroniki. Aba bantwana basoloko bebona izibhengezo ezenziwe ngenjongo yokuba bafune ukuthenga ezo zinto.”
IBhayibhile ithi: “Kuba konke okusehlabathini—inkanuko yenyama nenkanuko yamehlo nokuqhayisa ngezinto zobu bomi—akuphumi kuBawo, kodwa kuphuma ehlabathini.”—1 Yohane 2:16.
Khawucinge ngoku: Xa usoloko ucinga ngeempahla nefashoni efikayo, ngubani oyena uncedakalayo? Xa kunyanzelekile ufumane iselfowuni yakutshanje kuba nje ufuna ukuthandwa ngabahlobo bakho, ngubani oyena wenz’ imali? Yintoni eyona nto bayikhathaleleyo abantu abenza izibhengezo? Nguwe okanye ziipokotho zabo?
Yintoni onokuyenza?
Zifundise ukubahlola kakuhle abantu abadumileyo. Njengokuba ukhula, uza kukwazi ukubona izinto ngeliso elibanzi. Cinga ngemiphumo yokufuna ukufana nabantu abadumileyo. UAlana ona-14 uthi: “Xa iveza amantombazana, iTV neemagazini zikwenza ubone ukuba awanxibi tu, wona ke awayiboni into yokuba athobeka isidima.”
Zibekele usukelo oluza kukunceda ube lolu hlobo lomntu ofuna ukuba lilo. Ngokomzekelo, cinga ngeempawu ezisekuqaleni kweli nqaku, ezo ungathanda ukwaziwa ngazo. Ungaqalisa ngoku ukuzisukela okanye uziphucule. IBhayibhile ithi: “Nambathe ubuntu obutsha, obuthi ngolwazi oluchanileyo benziwe bube butsha ngokomfanekiso waLowo wabudalayo.” Ayithi masilinganise abantu abadumileyo.—Kolose 3:10.
Khangela abantu abalungileyo onokubalinganisa. Abanye basenokuba sentsatsheni yakho njengomama okanye umakazi wakho. Abanye basenokuba ngabahlobo abadala kunawe okanye abantu obaqhelileyo. AmaNgqina kaYehova anamabhinqa amaninzi ayimizekelo kwibandla lamaKristu esinokuyilinganisa.—Tito 2:3-5.
Icebiso: Sebenzisa incwadi ethi, Xelisa Ukholo Lwabo, uze ufunde ngamabhinqa ayimizekelo afana noRute, uHana, uAbhigali, uEstere, uMariya noMartha. Le ncwadi iprintwe ngamaNgqina kaYehova yaye iyafumaneka ku-jw.org/xh.
Funda Okungakumbi
Ngaba Ndisoloko Ndicinga Ngendlela Endikhangeleka Ngayo?
Ukuba unengxaki nomzimba wakho, ungayilungisa njani?


c: text/html

text:
IMBONISELO (YOKUFUNDISA) MEYI 2016
Le Mboniselo inamanqaku aza kufundwa ngoJuni 27 ukuya kuJulayi 31, 2016.
Lungisa Ukungavisisani Ngomoya Wothando
Imele ibe yintoni injongo yakho? Ngaba imele ibe kukuphumelela impikiswano, ukwenza umoni avume ityala, okanye enye into?
“Hambani, . . . Niye Kubenza Abafundi Abantu Beentlanga Zonke”
Iimpendulo zale mibuzo mine zisibonisa ukuba ngoobani namhlanje abazalisekisa isiprofeto sikaYesu.
Uzenza Njani Izigqibo Zakho?
Ufanele wenze njani kwiimeko ezingenamthetho ungqalileyo oseBhayibhileni?
Ngaba IBhayibhile Isabutshintsha Ubomi Bakho?
Elinye iNgqina layeka ukungcakaza, ukutshaya, ukunxila nokusebenzisa kakubi iziyobisi ukuze likwazi ukufanelekela ukubhaptizwa, kodwa lafumanisa ukuba lukhona olunye utshintsho olunzima ngakumbi ekwakufuneka lulwenzile.
Zuza Ngokupheleleyo Kumalungiselelo KaYehova
Yintoni enokusenza siphoswe ngawo?

robotstxt: allowed

filter: keep


text:
UVUKANI! FEBRUWARI 2014
Indlela Yokusebenzisa Ixesha Lakho Ngobulumko
Xa lihambile, lihambe umphelo. Funda ngamacebiso amane ancede abantu abaninzi bakwazi ukulisebenzisa ngobulumko ixesha kwizinto ezibalulekileyo.
Okwenzeka Ehlabathini
Oko kuthethwa ngako: ukuthutyeleziswa kweempondo zendlovu eMalaysia, ukungathenjwa kwecawa eItali, izifo eAfrika, nokungcakaza kwabantwana eOstreliya.
Ukunxibelelana Nabafi
Abantu abaninzi bazama ukunxibelelana nabafi, kodwa ithini yona iBhayibhile?
Indlela Yokusebenzisa Ixesha Lakho Ngobulumko
Enye indlela yokulisebenzisa kakuhle ixesha lakho kukuhlolisisa iinkalo ezimbini. Zeziphi?
Isazi Sebhayoloji Sichaza Ngokholo Lwaso
Ukufunda kukaGqr. Hans Kristian Kotlar ngenkqubo yomzimba yokulwa izifo kwamenza wafuna ukwazi ngemvelaphi yobomi. Ukufunda iBhayibhile kwamnceda njani?
UConstantine
Funda indlela iinkqubo zikaConstantine zepolitiki ezaba nefuthe ngayo kwiinkolelo zeecawa ezininzi namhlanje.
Xa Intombi Yakho Efikisayo Inestres
Amantombazana amaninzi aye akhathazwe lutshintsho olwenzekayo kuwo. Abazali banokuwanceda njani oyise istres?
Ukukhanyisa Kwenkanyezi
Esi sinambuzane sincinci sibancede njani oososayensi ukuba bakwazi ukwenza iiglowubhu ezikhanyisa kakhulu?
Izinto Ezingakumbi Ezifumaneka Kwi-intanethi
Ngaba Ndisoloko Ndicinga Ngendlela Endikhangeleka Ngayo?
Ukuba unengxaki nomzimba wakho, ungayilungisa njani?
Ngumntu Onjani Umhlobo Wokwenene?
Kulula ukufumana abahlobo abangakuthandiyo kodwa ungabafumana njani aba bokwenyaniso?
Yintoni Endimele Ndiyazi Ngokuthumelelana Imiyalezo Nemifanekiso Yamanyala Ngefowuni?
Ngaba unyanzelwa ukuba uthumele iifoto zabantu abahamba ze? Iba yintoni imiphumo yokuthumelelana iifoto zabantu abahamba ze? Ngaba kukudlala nje ngothando?
Oko Kuthethwa Lulutsha Ngokuhlala Usempilweni
Ngaba ukufumanisa kunzima ukutya ngokusempilweni nokujima? Kule vidiyo, ulutsha lubaliselana ngezinto oluzenzayo ukuze luhlale lusempilweni.
UMoses Ukhulela EYiputa
Kwakutheni ukuze umama kaMoses afake usana lwakhe kuMlambo umNayile? Funda ngaye, ngentsapho yakhe nangentombi kaFaro.


text:
Iintshayelelo Onokuzisebenzisa
IMBONISELO
Umbuzo: Xa unokubuzwa ukuba linjani izulu, ungathini?
Isibhalo: Yoh 8:23
Unokuthi: Le Mboniselo ithetha ngento eyathethwa nguYesu noYise ngezulu.
FUNDISA INYANISO
Umbuzo: Ngaba akuvumi ukuba esi siprofeto seBhayibhile sithetha kanye ngezi zinto sizibonayo namhlanje?
Isibhalo: 2Ti 3:1-5
Inyaniso: Ekubeni iziprofeto zemihla yokugqibela zizaliseka kweli xesha lethu, sinokuqiniseka ukuba iziprofeto zekamva ziza kuzaliseka.
Kutheni Ufanele Ufunde IBhayibhile? (Ividiyo)
Intshayelelo: Sidlalela abantu ividiyo emfutshane ebonisa indlela esinokuzifumana ngayo iimpendulo zeyona mibuzo ibalulekileyo ebomini. [Dlala ividiyo.]
Unokuthi: Le ncwadi ichaza oko kuthethwa yiBhayibhile ngendlela uThixo aza kuzilungisa ngayo iingxaki ezikhoyo emhlabeni. [Hambisa incwadi ethi Okufundiswa YiBhayibhile okanye Esinokukufunda EBhayibhileni.]
ZENZELE EYAKHO INTSHUMAYELO
Sebenzisa le mizekelo ingasentla ukuze uzenzele eyakho intshumayelo yasentsimini.


text:
OKUFUNDISWA YIBHAYIBHILE
UMesiya
IBhayibhile yaxela kwangaphambili ukuba uMesiya wayeza kuza ehlabathini aze ahlangule abantu ekuguleni, ekubandezelekeni nasekufeni. Ngaba uYesu Kristu nguloo mntu?
Babeza kumqonda njani abantu uMesiya?
Ngokutsho kwesiprofeto seBhayibhile, uMesiya okanye uKristu, wayeza kufeza iindima ezimbini ezahlukeneyo, ezaziza kwahlulwa ngamaxesha amade. * Kwindima yakhe yokuqala wayeza kuba ngumntu. Ukuze aqondwe kakuhle, ababhali beBhayibhile baprofeta ngobomi nangobulungiseleli bakhe. Inyaniso kukuba, ‘ukungqinela uYesu’ yeyona njongo iphambili yesiprofeto seBhayibhile.—ISityhilelo 19:10.
Xa wayengumntu emhlabeni, uYesu wasikrobisa nje oko wayeza kukwenza kumhlaba wonke xa esisidalwa somoya esinamandla
OKUFUNDISWA YIBHAYIBHILE
UMesiya wayeza . . .
Kuba yinzala kaKumkani uDavide.—Isaya 9:7; Luka 3:23-31. *
Kuzalelwa kwidolophu yaseBhetelehem.—Mika 5:2; Luka 2:4-7.
Kuba ngumvakalisi othobekileyo ‘weendaba ezilungileyo.’—Isaya 61:1; Luka 4:43.
Kudelelwa aze abanjwe engenzanga nto.—Isaya 53:3; Mateyu 26:67, 68.
Kungcatshwa ngeengqekembe zesilivere eziyi-30.—Zekariya 11:12, 13; Mateyu 26:14, 15.
Kuthi cwaka phambi kwabo babemmangalela, njengokuba babeza kumgwebela ukufa ngaphandle kwesizathu.—Isaya 53:6, 7; Mateyu 27:12-14.
Kuba lidini ‘lemvana,’ eliphelisa isono lize lenze abantu bakwazi ukuma phambi kukaThixo becocekile.—Isaya 53:7; Yohane 1:29, 34, 36.
Kubulawa kodwa kungophulwa nokuba libe linye kumathambo akhe.—INdumiso 34:20; Yohane 19:33, 36.
Kungcwatywa nezityebi.—Isaya 53:9; Mateyu 27:57-60.
Kuvuswa ngosuku lwesithathu.—Mateyu 16:21; 28:5-7.
UYesu wazizalisekisa zonke ezi ziprofeto nezinye ezingakumbi. Waphilisa abagulayo waza wavusa nabafileyo. Akazange anele nje ukusinika ubungqina obungakumbi bokuba unguMesiya kodwa wasinika isizathu sokuba sibe nokholo kwisithembiso seBhayibhile sokuba ezi zinto uza kuzenza ehlabathini lonke kwixesha elizayo. (Luka 7:21-23; ISityhilelo 21:3, 4) Emva kokuvuswa kwakhe, uYesu wahlala ‘ngasekunene’ kukaThixo, elinde ixesha lokuba agqibe umsebenzi wakhe wokuba nguMesiya.—INdumiso 110:1-6.
“Xa uKristu efika, akayi kwenza miqondiso ingakumbi kunaleyo lo mntu ayenzileyo, akunjalo?”—Yohane 7:31.
UMesiya uza kuwufezekisa njani umsebenzi wakhe?
AmaYuda awayephila ngexesha likaYesu ayelindele ukuba uMesiya wayeya kuwakhulula kulawulo lwaseRoma, aze alawule kubukumkani bakwaSirayeli obubuyiselweyo. (IZenzo 1:6) Aqonda mva amaYuda awayengabalandeli bakaYesu ukuba wayeya kuwufeza esezulwini umsebenzi wakhe, sele esisidalwa somoya esinamandla nesinikwe igunya elikhulu.—Mateyu 28:18.
OKUTHETHWA YIBHAYIBHILE
Kumsebenzi wakhe wesibini uMesiya . . .
Uya kuba nguKumkani kuBukumkani bukaThixo, urhulumente wehlabathi lonke.—Daniyeli 7:13, 14; ISityhilelo 11:15.
Uya kuba yintsikelelo kubo bonke abantu ababonisa ukuba bayakholwa kuye.—Genesis 22:17, 18; INdumiso 72:7, 8.
Uya “kothusa iintlanga ezininzi” nabalawuli bazo xa ezitshayela ngenxa yokumchasa.—Isaya 52:15; ISityhilelo 19:19, 20.
Uya kuhlanganisela “isihlwele esikhulu” sabantu abangamalungisa kumhlaba omtsha onoxolo.—ISityhilelo 7:9, 10, 13-17.
Ekunye noYehova uThixo, uya kuvusela abafileyo kwiParadesi aph’ emhlabeni.—Luka 23:43; Yohane 5:21, 28, 29.
Uya kufundisa abalawulwa bakhe eyona ndlela yokuphila ngoxolo lokwenene.—Isaya 11:1, 2, 9, 10.
Aphelise isono kunye nokugula nokufa okubangelwa siso.—Yohane 1:29; Roma 5:12.
Aze ekugqibeleni acime yonke imisebenzi kaSathana aze amanyanise intsapho yoluntu phantsi kolawulo lukaYehova uThixo.—1 Korinte 15:25-28; 1 Yohane 3:8.
UYesu wawufeza umsebenzi wakhe wokuqala njengoMesiya. Useza kuwufeza nowesibini. Abalumkileyo ke bafundisisa ngaye, kuba uYesu wathi: “Ndim indlela nenyaniso nobomi.”—Yohane 14:6.
‘Ngomhla wakhe uya kuhluma olilungisa, nobuninzi boxolo ide ingabi sabakho inyanga. Uya kuba nabalawulwa ukusa eziphelweni zehlabathi.’—INdumiso 72:7, 8.
^ isiqe. 5 Igama elithi “Mesiya” livela kwisiHebhere. Ngoxa lona elithi “Kristu” lisisiGrike.—Yohane 1:41.
^ isiqe. 7 Isibhalo sokuqala apha sisiprofeto; esesibini, sibe yinzaliseko.
Funda Okungakumbi
Ngubani UYesu Kristu?
Funda ukuba kwakutheni ukuze uYesu afe, yintoni intlawulelo, nokuba wenza ntoni ngoku.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
16 Wandula ke wahlabela mgama wathi nakubafundi: “Kwaye kukho umntu othile osisityebi, owayenegosa,+ elathi lona lamangalelwa ngokuyichitha impahla yakhe.+
2 Ngoko walibiza waza wathi kulo, ‘Yintoni na le ndiyivayo ngawe? Khawungenise ingxelo+ yobugosa bakho, kuba akunakuba sayilawula le ndlu.’
3 Lathi ke igosa ngaphakathi kwalo, ‘Ndiza kwenza ntoni na, ekubeni inkosi yam+ iya kubususa ubugosa kum? Andomelelanga ngokwaneleyo ukuba ndimbe, ndineentloni ukungqiba.
4 Heke! ndiyakwazi oko ndiya kukwenza, khon’ ukuze, xa ndikhutshwa kubugosa, abantu bandamkele emakhayeni abo.’+
5 Laza libizele kulo ngamnye onetyala enkosini yalo laqala ukuthi kowokuqala, ‘Unetyala elingakanani na enkosini yam?’
6 Wathi, ‘Likhulu lemilinganiselo yeebhate zeoli yomnquma.’ Lathi kuye, ‘Thabatha isivumelwano sakho esibhaliweyo, uhlale phantsi uze ubhale ngokukhawuleza amashumi amahlanu.’
7 Lathi komnye, ‘Wena, unetyala elingakanani?’ Wathi, ‘Likhulu lemilinganiselo yeekore zengqolowa.’ Lathi kuye, ‘Thabatha isivumelwano sakho esibhaliweyo uze ubhale amashumi asibhozo.’
8 Kwaye inkosi yalo yalincoma igosa, nakuba lingenabulungisa, ngokuba lenza ngobulumko bobuqili;+ kuba oonyana bale nkqubo yezinto banobulumko bobuqili ngakumbi kwisizukulwana sabo kunokuba benjalo oonyana bokukhanya.+
9 “Kanjalo, ndithi kuni, Zenzeleni abahlobo+ ngobutyebi obungebobabulungisa,+ khon’ ukuze, xa obo busilela, banamkelele kwiindawo zokuhlala ezingunaphakade.+
10 Umntu othembekileyo kokona kuncinane uthembekile nakokukhulu, nomntu ongelolungisa kokona kuncinane akalolungisa nakokukhulu.+
11 Ngoko ke, ukuba anizingqinanga nithembekile ebutyebini obungebobabulungisa, ngubani na oya kuniphathisa oko kuyinyaniso?+
12 Yaye ukuba anizingqinanga nithembekile koko kukokomnye,+ ngubani na oya kuninika oko kukokwenu?
13 Akukho sicaka sendlu sinokukhonza iinkosi ezimbini; kuba, sisenokuyithiya enye size siyithande enye, okanye sinamathele kwenye size siyidele enye. Aninakukhonza uThixo nobuTyebi.”+
14 Ke kaloku abaFarisi, ababengabathandi bemali, babeziphulaphule zonke ezi zinto, baza bamsinekela.+
15 Ngoko wathi kubo: “Nina nizivakalisa ningamalungisa phambi kwabantu,+ kodwa uThixo uyazazi iintliziyo zenu;+ kuba oko kuphakamileyo phakathi kwabantu kulizothe emehlweni kaThixo.+
16 “UMthetho nabaProfeti babakho ukusa kuYohane.+ Ukususela ngoko kuvakaliswa ubukumkani bukaThixo njengeendaba ezilungileyo, yaye zonke iintlobo zabantu zityhalela phambili kubo.+
17 Eneneni, kulula ngakumbi ukuba kudlule+ izulu nomhlaba kunokuba kungazaliseki nalinye+ isuntswana lonobumba woMthetho.+
18 “Wonk’ ubani oqhawula umtshato nomfazi wakhe aze atshate omnye uyakrexeza, nalowo utshata umfazi oqhawulwe umtshato endodeni uyakrexeza.+
19 “Kwaye kukho umntu othile+ osisityebi, yaye wayedla ngokuvatha ezimfusa nelinen, eziyolisa imihla ngemihla ngobungangamela.+
20 Kodwa umngqibi othile ogama linguLazaro wayedla ngokubekwa esangweni lakhe, ezele zizilonda
21 yaye enqwenela izinto eziqithika etafileni yesityebi eso. Ewe, nazo, izinja zaziye zize ukuze zikhothe izilonda zakhe.
22 Ekuhambeni kwexesha umngqibi lowo wafa+ zaza iingelosi zamthabathela esifubeni+ sika-Abraham.+
“Nesityebi safa+ sangcwatywa.
23 Yaye siseHadesi saphakamisa amehlo aso, sisezintuthumbeni,+ saza sabona uAbraham ekude noLazaro esesifubeni kunye naye.
24 Ngoko samemeza sathi, ‘Bawo Abraham,+ yiba nenceba kum uze uthume uLazaro ukuba athi nkxu incam yomnwe wakhe emanzini aze aphozise ulwimi lwam,+ ngenxa yokuba ndiyabandezeleka kulo mlilo onamalangatye.’+
25 Kodwa uAbraham wathi, ‘Mntwana wam, khumbula ukuba wazamkela ngokupheleleyo izinto zakho ezilungileyo ngexesha lokudla kwakho ubomi, noLazaro ngokukwanjalo izinto ezimbi. Noko ke, ngoku ufumana intuthuzelo apha kodwa wena uyabandezeleka.+
26 Kwaye ngaphandle kwazo zonke ezi zinto, kuye kwathiwa zinzi umsantsa omkhulu+ phakathi kwethu nani,+ ukuze abo bafuna ukuza ngapho besuka apha bangabi nako, nabantu abalapho bangabi nakuwelela kuthi.’+
27 Sandula ke sathi, ‘Xa kunjalo, ndiyakucela, bawo, ukuba umthume endlwini kabawo,
28 kuba ndinabantakwethu abahlanu, aze anikele kubo ubungqina obucokisekileyo, ukuze nabo bangangeni kule ndawo yentuthumbo.’
29 Kodwa uAbraham wathi, ‘BanoMoses+ nabaProfeti;+ mabaphulaphule bona.’+
30 Ngoko sathi, ‘Eneneni, akunjalo, bawo uAbraham, ukuba kuthe kwaya kubo ovela kwabafileyo, boguquka.’
31 Kodwa wathi kuso, ‘Ukuba abamphulaphulanga uMoses+ nabaProfeti, abayi kweyiseka nokuba kuvuke uthile kwabafileyo.’”
Yithumele
Yithumele
Luka 16
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=42&Chapter=16&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D42%26Chapter%3D16%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
8 Wandula uYehova wathi kuYoshuwa: “Musa ukoyika okanye unkwantye.+ Thabatha bonke abantu bemfazwe uze usukume, unyuke uye eAyi. Yabona, ndimnikele esandleni sakho ukumkani waseAyi nabantu bakhe nesixeko sakhe nelizwe lakhe.+
2 Yaye umele wenze kwiAyi nakukumkani wayo kanye njengoko wenzayo kwiYeriko nakukumkani wayo.+ Kuphela nje ninokuwaphanga wona amaxhoba ayo nezilwanyana zayo zasekhaya.+ Bekani abantu basilalele isixeko ngasemva.”+
3 Ngako oko uYoshuwa nabo bonke abantu bemfazwe+ basukuma benyuka baya eAyi, yaye uYoshuwa wakhetha amadoda angamashumi amathathu amawaka, amakroti anamandla,+ waza wawathumela ngobusuku.
4 Yaye wahlabela mgama wawayalela, esithi: “Yabona, nilalele+ isixeko ngasemva. Ningayi kude kakhulu nesixeko, yaye nonke nifanele nihlale nilungile.
5 Mna ke nabo bonke abantu abakunye nam, siya kusondela esixekweni. Yaye kuya kuthi, ukuba kwenzekile baphuma beza kusihlangabeza kanye njengasekuqaleni,+ siya kwandula ke sisabe phambi kwabo.
6 Yaye bamele baphume emva kwethu de sibe sibatsale bemka esixekweni, kuba baya kuthi, ‘Bayasaba phambi kwethu kanye njengasekuqaleni.’+ Yaye simele sisabe phambi kwabo.
7 Nandule ke nina—niphakame apho nilalele khona, nize nisithabathe isixeko; yaye uYehova uThixo wenu ngokuqinisekileyo uya kusinikela ezandleni zenu.+
8 Yaye kuya kuthi kamsinya nje nakuba nisithimbile isixeko, nisitshise isixeko.+ Nifanele nenze ngokuvumelana nelizwi likaYehova. Niyabona, ndiniyalele.”+
9 Emva koko uYoshuwa wawathuma kwaye ahamba aya kwindawo yokulalela aza ahlala phakathi kweBheteli neAyi ngakwintshona yeAyi, ngoxa uYoshuwa ngobo busuku waqhubeka ehleli phakathi kwabantu.
10 Waza uYoshuwa wavuka ekuseni+ wahlola abantu wenyuka, yena namadoda amakhulu akwaSirayeli, baya eAyi.
11 Bonke abantu bemfazwe+ ababekunye naye benyuka, ukuze basondele baye ngaphambi kwesixeko, bamisa inkampu ngakumntla weAyi, iyintlambo phakathi kwabo neAyi.
12 Ngelo xesha wathabatha amadoda amalunga namawaka amahlanu waza wawamisa ukuba alalele+ phakathi kweBheteli+ neAyi, ngakwintshona yesixeko.
13 Ngoko abantu bamisa iqela eliyintloko elalingakumntla wesixeko+ nabalaleli abangasemva ababengakwintshona yesixeko,+ yaye uYoshuwa wahamba ngobo busuku waya phakathi entilini.
14 Yaye kwenzeka ukuba, kamsinya nje akukubona oko ukumkani waseAyi, amadoda esixeko akhawuleza avuka ekuseni aphuma aya kuhlangabezana noSirayeli edabini, yena nabo bonke abantu bakhe, ngexesha elimisiweyo, phambi kwethafa eliyinkqantosi. Ke yena, wayengazi ukuba kwakukho abamlaleleyo emva kwesixeko.+
15 Xa uYoshuwa naye wonke uSirayeli babethwayo phambi kwabo,+ basaba ngoko ngendlela yasentlango.+
16 Ngako oko babizwa bonke abantu ababesesixekweni ukuba babasukele, yaye bamsukela uYoshuwa baza batsalwa bemka esixekweni.+
17 Kwaye akukho mntu wasalayo eAyi naseBheteli ongazange alandele uSirayeli, kangangokuba basishiya isixeko sivulekile baza basukela uSirayeli.
18 Ngoku uYehova wathi kuYoshuwa: “Yolulela intshuntshe esesandleni sakho ngaseAyi,+ kuba ndiya kuyinikela esandleni sakho.”+ Ngako oko uYoshuwa wayolulela ngasesixekweni intshuntshe eyayisesandleni sakhe.
19 Yaye abo babelalele baphakama ngokukhawuleza kwindawo ababekuyo, kwaye baqalisa ukubaleka ekoluleni kwakhe isandla sakhe, baza bangena esixekweni basithimba.+ Baza bakhawuleza basitshisa isixeko.+
20 Kwaye amadoda aseAyi akhangela ngasemva aza abona, nanko umsi wesixeko unyukela emazulwini, yaye akazange abe namandla okuba asabe ngale ndlela okanye ngaleya. Yaye abantu ababesabela entlango babajikela abo babesukela.
21 Yaye uYoshuwa naye wonke uSirayeli babona ukuba abo babelalele+ basithimbile isixeko, nokuba umsi weso sixeko wawusenyuka, ngoko bajika babaxabela abantu baseAyi.
22 Yaye abanye aba baphuma esixekweni beza kubahlangabeza, baza baphakathi koSirayeli, aba kweli cala nabaya kweliya, baza babaxabela de akwabakho useleyo nokuba ngosindayo okanye obalekayo.+
23 Baza bambamba ukumkani+ waseAyi ephila bamsondeza kuYoshuwa.
24 Yaye kwenzeka ukuba ngoxa uSirayeli wayegqiba ukubulala bonke abemi baseAyi ezweni, kwintlango ababebasukela kuyo, bawa bonke, ngohlangothi lwekrele de baphela. Emva koko wonke uSirayeli wabuyela eAyi waza wayixabela ngohlangothi lwekrele.
25 Yaye bonke abo bawayo ngaloo mini, ukususela endodeni kuse emfazini, baba lishumi elinesibini lamawaka, bonke abantu baseAyi.
26 Yaye uYoshuwa akazange asibuyise isandla sakhe awayesolule sinentshuntshe+ de waba ubatshabalalisile bonke abemi baseAyi.+
27 Zizilwanyana zasekhaya namaxhoba eso sixeko kuphela awaziphangela wona uSirayeli, ngokuvisisana nelizwi likaYehova awalibeka njengomyalelo kuYoshuwa.+
28 Waza uYoshuwa wayitshisa iAyi wayinciphisa yayindulana ehleli ngokungenammiselo,+ njengesiphanziso kude kube namhla.
29 Yaye wamxhoma ukumkani waseAyi+ esibondeni de kwangokuhlwa;+ kwaye njengoko ilanga laliseliza kutshona uYoshuwa wanikela umyalelo, baza basithula+ esibondeni isidumbu sakhe basiphosa esangweni lesixeko yaye bemisa imfumba enkulu yamatye phezu kwaso, de kube namhla.
30 Kungoko ke awathi uYoshuwa wamakhela isibingelelo+ uYehova uTHIXO kaSirayeli, kwiNtaba ye-Ebhali,+
31 kanye njengoko uMoses umkhonzi kaYehova wayebayalele oonyana bakaSirayeli, njengoko kubhaliwe encwadini yomthetho+ kaMoses: “Isibingelelo samatye apheleleyo, ekungazange kuphakanyiswe sixhobo santsimbi kuwo”;+ yaye banikela phezu kwaso iminikelo etshiswayo kuYehova baza babingelela imibingelelo yobudlelane.+
32 Waza wawukhuphela+ ematyeni umthetho kaMoses, lowo wayewubhale phambi koonyana bakaSirayeli.+
33 Yaye wonke uSirayeli namadoda akhe amakhulu+ namagosa nabagwebi bawo babemi ngapha nangapha kweTyeya ngaphambi kwababingeleli,+ abangabaLevi, bethwele ityeya yomnqophiso kaYehova,+ umphambukeli nenzalelwane,+ isiqingatha sabo ngaphambi kweNtaba yeGerizim+ nesinye isiqingatha sabo ngaphambi kweNtaba ye-Ebhali,+ (kanye njengoko uMoses umkhonzi kaYehova wayeyalele,)+ waza waqala wamsikelela+ uSirayeli.
34 Yaye emva koku wafunda ngokuvakalayo onke amazwi omthetho,+ intsikelelo+ nesiqalekiso,+ ngokuvumelana nako konke oko kubhalwe encwadini yomthetho.
35 Akuzange kubekho nalinye ilizwi kuwo onke uMoses awayewayalele uYoshuwa angazange alifunde ngokuvakalayo ngaphambi kwalo lonke ibandla lakwaSirayeli,+ kunye nabafazi+ nabantwana+ nabaphambukeli+ ababehamba phakathi kwabo.
Yithumele
Yithumele
Yoshuwa 8
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=6&Chapter=8&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D6%26Chapter%3D8%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
IMBONISELO (YOKUFUNDISA) FEBRUWARI 2014
Le Mboniselo ithetha ngeziganeko ezibangel’ umdla ezikwiNdumiso 45. Isinceda siqonde nendlela uYehova uThixo anguMlungiseleli, uMkhuseli, noMhlobo osenyongweni ngayo.
Zukisani UKristu
—UKumkani Ozukileyo!
Zisichaphazela njani thina namhlanje iziganeko ezibangel’ umdla ezichazwa kwiNdumiso 45?
Yibani Nemihlali Ngenxa Yomtshato WeMvana!
Ngubani umtshakazi, ibe uKristu ebemlungisa njani ukuze alungele umtshato? Ngoobani abaza kuba nemihlali ngenxa yomtshato weMvana?
Umhlolokazi WaseTsarefathi Wavuzwa Ngenxa Yokholo Lwakhe
Ukuvuswa konyana womhlolokazi kwaba sesinye seziganeko ezomeleza ukholo lwakhe. Sifunda ntoni kuye?
UYehova
—UMlungiseleli NoMkhuseli Wethu
Mxabise uYehova uThixo njengoBawo wethu osezulwini. Funda indlela yokomeleza ubuhlobo bakho noThixo onguMlungiseleli noMkhuseli Obalaseleyo.
UYehova
—Oyena Mhlobo Usenyongweni
Cinga ngomzekelo ka-Abraham nokaGidiyon, abahlobo abasenyongweni bakaYehova uThixo. Yintoni esimele siyenze ukuze sibe ngabahlobo bakaYehova?
Imibuzo Evela Kubafundi
AmaYuda enkulungwane yokuqala ayelusekele entwenini ‘ulindelo’ lwawo ngoMesiya?
‘Bona Ukuthandeka KukaYehova’
UKumkani uDavide wamandulo kwaSirayeli, wayelixabisa ilungiselelo esilenzelwe nguThixo ukuze simnqule ngenyaniso. Singavuyiswa njani lunqulo lokwenyaniso namhlanje?
Imbalasane Eyomelez’ Ukholo Igqiba Iminyaka Elikhulu
Kulo nyaka i-“Photo-Drama of Creation,” imbalasane yefilimu eyayenzelwe ukwakha ukholo lokuba iBhayibhile iliLizwi likaThixo, igqiba iminyaka elikhulu ukususela kumboniso wokuqala.


text:
Kutheni Kukho Iimvaba ZobuKristu Ezininzi Kangaka?
Impendulo esuka eBhayibhileni
Abantu baye basebenzisa iimfundiso zikaYesu Kristu ukuze benze iimvaba ezahlukahlukeneyo abathi zezobuKristu. Kodwa ke, iBhayibhile ithi lunye kuphela uhlobo lokwenene lobuKristu. Kutheni sisitsho? Makhe sibone ezi zizathu zintathu.
UYesu wathi ufundisa “inyaniso,” ibe amaKristu okuqala ayesithi unqulo lwawo ‘yinyaniso.’ (Yohane 8:32; 2 Petros 2:2; 2 Yohane 4; 3 Yohane 3) La mabinzana asibonisa ukuba abo bafundisa izinto ezingqubanayo neemfundiso zikaYesu, abakho kuhlobo lokwenene lobuKristu.
IBhayibhile ifundisa ukuba onke amaKristu afanele ‘athethe ngokuvumelanayo.’ (1 Korinte 1:10) Kodwa, iimvaba zobuKristu ezininzi azivumelani nangeyona mfundiso engundoqo yokuba kuthetha ukuthini ukuba ngumKristu. Ezo mvaba azinakuba zichanile zonke.—1 Petros 2:21.
UYesu waprofeta ukuba baninzi abantu ababeya kuthi bangamaKristu kodwa bahluleke ukuthobela imiyalelo yakhe, ibe wathi soze abamkele abantu abanjalo. (Mateyu 7:21-23; Luka 6:46) Abanye babeya kulahlekiswa ziinkokeli zonqulo ezingxenga unqulo lokwenene ukuze zenze ukuthanda kwazo. (Mateyu 7:15) Sekunjalo, abanye babeya kukhetha ukulandela uhlobo lobuKristu olungachananga kuba nje lubaxelela le nto bafuna ukuyiva kunokuba lubafundise inyaniso yeBhayibhile.—2 Timoti 4:3, 4.
Kumzekeliso wakhe wengqolowa nokhula, uYesu wachaza kwangaphambili ukuba abantu abaninzi babeya kuwexuka kubuKristu. (Mateyu 13:24-30, 36-43) Kwakuya kugqitha ithuba elide ungabonakali umahluko phakathi kwamaKristu okwenene namaKristu obuxoki. Nyhani ke, kwathi emva kokufa kwabapostile, lwaqalisa uwexuko. (IZenzo 20:29, 30) Nangona zinokwahluka iimfundiso zowexuko, lonke uhlobo lobuKristu olungachananga ‘luye lwaphambuka enyanisweni.’—2 Timoti 2:18.
UYesu waphinda wachaza ukuba kwakuza kufika ixesha lokuba ucace umahluko phakathi kwamaKristu okwenene nawobuxoki. Le nto iye yenzeka kule mihla yethu, kweli xesha ‘lokupheliswa kwenkqubo yezinto.’—Mateyu 13:30, 39.


text:
Septemba 26–
Oktobha 2
INDUMISO 142-150
Ingoma 134 Nomthandazo
Amazwi Okuvula (imiz. 3 nangaphantsi)
UBUTYEBI OBUPHUMA ELIZWINI LIKATHIXO
“Mkhulu UYehova Yaye Ngowokudunyiswa Kakhulu”: (imiz. 10)
Nd 145:1-9—Ubukhulu bukaYehova abunakulinganiswa nanto (w04 1/15 10 ¶3-4; 11 ¶7-8; 14 ¶20-21; 15 ¶2)
Nd 145:10-13—Abo banyanisekileyo kuYehova bayamdumisa (w04 1/15 16 ¶3-6)
Nd 145:14-16—UYehova uyabaxhasa abanyanisekileyo kuye (w04 1/15 17-18 ¶10-14)
-
Ukwemba Ubuncwane ObuseBhayibhileni: (imiz. 8)
Nd 143:8—Le vesi isinceda njani ukuze sihlale sizukisa uThixo? (w10 1/15 21 ¶1-2)
Nd 150:6—Ivesi yokugqibela yeNdumiso igxininisa yiphi imbopheleleko? (it-2 448)
Yintoni endiyifundileyo ngoYehova kufundo lweBhayibhile lwale veki?
Ziziphi iingongoma kufundo lweBhayibhile lwale veki endinokuzisebenzisa entsimini?
-
Ufundo LweBhayibhile: (imiz. 4 nangaphantsi) Nd 145:1-21
YIKHUTHALELE INTSIMI
Utyelelo Lokuqala: (imiz. 2 nangaphantsi) 1Pe 5:7 —Fundisa Inyaniso.
Xa Ubuyela: (imiz. 4 nangaphantsi) Nd 37:9-11—Fundisa Inyaniso.
Isifundo SeBhayibhile: (imiz. 6 nangaphantsi) fg isifundo 9 ¶3—Nceda isifundo sibone indlela esinokuwusebenzisa ngayo umbandela.
INDLELA YOKUPHILA YAMAKRISTU
Ingoma 99
“Ukuphucula Ubuchule Bethu Bokushumayela—Khuthaza Abanomdla Ukuba Baye Kwiintlanganiso”: (imiz. 15) Ingxubusho. Nika umphulaphuli ngamnye isimemo seentlanganiso uze uxubushe iphepha 2. Dlala ividiyo yomvakalisi ememela umntu okumzila wakhe weemagazini kwiintlanganiso. Qukumbela ngokuxubusha ibhokisi ethi “Ngo-Oktobha: Isimemo Seentlanganiso.”
ISifundo SeBhayibhile Sebandla: (imiz. 30) kr isahl. 1 ¶11-20, isicangca “Ingqolowa Nokhula” nesicangca “Isizukulwana”
Impinda Yeentlanganiso Elandelwa Ngamagqabantshintshi Eentlanganiso Zeveki Elandelayo (imiz. 3)
Ingoma 145 Nomthandazo
Isikhumbuzo: Yidlale le ngoma kube kanye, emva koko ibandla liyicule.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
36 Yiyo le ke imbali kaEsawu, oko kukuthi, uEdom.+
2 UEsawu wabathabatha abafazi bakhe ezintombini zakwaKanan:+ uAda+ intombi kaElon umHiti+ no-Oholibhama+ intombi ka-Anahi, umzukulwana kaTsibheyon umHivi,
3 noBhasemati,+ intombi kaIshmayeli, udade boNebhayoti.+
4 UAda wamzalela uEsawu uElifazi, waza uBhasemati wazala uRehuweli,
5 yena uOholibhama wazala uYewushe noYalam noKora.+
Ngabo abo oonyana bakaEsawu awabazalelwa ezweni lakwaKanan.
6 Emva koko uEsawu wabathabatha abafazi bakhe noonyana bakhe neentombi zakhe nemiphefumlo yonke eyayisendlwini yakhe nomhlambi wakhe nazo zonke ezinye izilo zakhe nayo yonke indyebo yakhe+ awayeyiqwebe ezweni lakwaKanan, waza waya ezweni elikude noYakobi umntakwabo,+
7 kuba impahla yabo yaba ninzi kakhulu ukuba bangahlala ndawonye yaye ilizwe ababephambukele kulo lalingenakubathwala ngenxa yemihlambi yabo.+
8 Ngoko uEsawu wahlala kummandla weentaba wakwaSehire.+ UEsawu ke lowo nguEdom.+
9 Yiyo le ke imbali kaEsawu uyise wamaEdom kummandla weentaba wakwaSehire.+
10 Ngawo la amagama oonyana bakaEsawu: nguElifazi unyana ka-Ada, umfazi kaEsawu; noRehuweli unyana kaBhasemati, umfazi kaEsawu.+
11 Yaye oonyana bakaElifazi nguTeman,+ uOmare, uTsefo noGatam noKenazi.+
12 UTimna+ ebelishweshwe likaElifazi, unyana kaEsawu. Ekuhambeni kwexesha wamzalela uElifazi uAmaleki.+ Ngoonyana baka-Ada ke abo, umfazi kaEsawu.
13 Ngabo aba oonyana bakaRehuweli: nguNahati noZera, uShamaha noMiza.+ Ngoonyana bakaBhasemati+ ke abo, umfazi kaEsawu.
14 Oonyana bakaOholibhama intombi ka-Anahi, umzukulwana kaTsibheyon, umfazi kaEsawu, awathi wabazalela uEsawu, nguYewushe noYalam noKora.+
15 Zizo ezi iinkosana+ zoonyana bakaEsawu: Oonyana bakaElifazi, izibulo likaEsawu: Yinkosana uTeman,+ inkosana uOmare, inkosana uTsefo, inkosana uKenazi,
16 inkosana uKora, inkosana uGatam, inkosana uAmaleki. Ziinkosana zikaElifazi+ ke ezo ezweni lakwaEdom. Ngoonyana baka-Ada abo.
17 Ngabo aba oonyana bakaRehuweli, unyana kaEsawu: Yinkosana uNahati, inkosana uZera, inkosana uShamaha, inkosana uMiza. Ziinkosana zikaRehuweli ke ezo ezweni lakwaEdom.+ Ngoonyana bakaBhasemati abo, umfazi kaEsawu.
18 Ngabo aba oonyana bakaOholibhama, umfazi kaEsawu: Yinkosana uYewushe, inkosana uYalam, inkosana uKora. Ziinkosana zikaOholibhama ke ezo, intombi ka-Anahi, umfazi kaEsawu.
19 Ngabo abo oonyana bakaEsawu, neenkosana zabo. NguEdom ke lowo.+
20 Bona aba ngoonyana bakaSehire umHori, ummi welo lizwe:+ nguLotan noShobhali noTsibheyon noAnahi+
21 noDishon noEtsere noDishan.+ Ziinkosana zamaHori ezo, oonyana bakaSehire, ezweni lakwaEdom.
22 Oonyana bakaLotan yayinguHori noHemam; yaye udade boLotan yayinguTimna.+
23 Ngabo aba oonyana bakaShobhali: NguAlvan noManahati noEbhali, uShefo no-Onam.
24 Ngabo aba oonyana bakaTsibheyon: NguAya noAnahi. Ngulo Anahi owafumana umthombo oshushu entlango ngoxa wayesalusa amaesile kaTsibheyon uyise.+
25 Ngabo aba abantwana baka-Anahi: NguDishon no-Oholibhama intombi Anahi.
26 Ngabo aba oonyana bakaDishon: NguHemdan noEshibhani noItran noKeran.+
27 Ngabo aba oonyana bakaEtsere: NguBhilehan noZavan noAkhan.
28 Ngabo aba oonyana bakaDishan: Ngu-Utse noAran.+
29 Zizo ezi iinkosana zamaHori: Yinkosana uLotan, inkosana uShobhali, inkosana uTsibheyon, inkosana uAnahi,
30 inkosana uDishon, inkosana uEtsere, inkosana uDishan.+ Ziinkosana zamaHori ke ezo ngokweenkosana zawo ezweni lakwaSehire.
31 Naba ke ookumkani ababelawula ezweni lakwaEdom+ ngaphambi kokuba kulawule nawuphi na ukumkani phezu koonyana bakaSirayeli.+
32 UBhela unyana kaBhehore walawula kwaEdom,+ yaye igama lesixeko sakhe laliyiDinabha.
33 Wathi akufa uBhela, kwalawula uYobhabhi unyana kaZera waseBhotsera+ esikhundleni sakhe.+
34 Wathi akufa uYobhabhi, kwalawula uHusham wasezweni lamaTeman+ esikhundleni sakhe.+
35 Wathi akufa uHusham, kwalawula uHadadi unyana kaBhedadi esikhundleni sakhe, lowo woyisa amaMidiyan+ emhlabeni wakwaMowabhi,+ yaye igama lesixeko sakhe laliyiAviti.+
36 Wathi akufa uHadadi, kwalawula uSamla waseMasereka esikhundleni sakhe.+
37 Wathi akufa uSamla, kwalawula uShawule waseRehobhoti engaseMlanjeni esikhundleni sakhe.+
38 Wathi akufa uShawule, kwalawula uBhahali-hanan unyana ka-Akebhore esikhundleni sakhe.+
39 Wathi akufa uBhahali-hanan unyana ka-Akebhore, kwalawula uHadare esikhundleni sakhe; yaye igama lesixeko sakhe laliyiPawu, lona igama lomfazi wakhe lalinguMehetabheli intombi kaMatrede, intombi kaMezahabhi.+
40 Ngawo la amagama eenkosana zikaEsawu ngokweentsapho zazo, ngokweendawo zazo, nangamagama azo: Yinkosana uTimna, inkosana uAlva, inkosana uYetete,+
41 inkosana uOholibhama, inkosana uElaha, inkosana uPinon,+
42 inkosana uKenazi, inkosana uTeman, inkosana uMibhetsare,+
43 inkosana uMagediyeli, inkosana uIram. Ziinkosana zakwaEdom+ ezo ngokokuhlala kwazo ezweni lazo.+ NguEsawu ke lowo uyise wamaEdom.+
Yithumele
Yithumele
Genesis 36
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=1&Chapter=36&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D1%26Chapter%3D36%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Zukisani UKristu
—UKumkani Ozukileyo!
“Ngobungangamsha bakho singa empumelelweni.”—INDU. 45:4.
1, 2. Kutheni simele sibe nomdla kwiNdumiso 45?
UKUMKANI ozukileyo ukhwele ihashe esilwela inyaniso nobulungisa aze oyise iintshaba zakhe. Emva koloyiso lokugqibela, utshata nomtshakazi wakhe othandekayo. Lo kumkani uyakhunjulwa aze adunyiswe zizizukulwana ngezizukulwana ezilandelayo. Yiloo nto ke, echazwa yiNdumiso 45.
2 Noko ke, iNdumiso 45 ayipheleli nje ekusichazeleni ngesiphelo esimnandi sebali elibangela imincili. Iziganeko ezichazwa kuyo zinentsingiselo kuthi. Zichaphazela ubomi bethu ngoku kuquka ikamva. Ngoko ke, makhe sihlolisise ngenyameko oko kuqulethwe yile ndumiso.
“INTLIZIYO YAM IVUSELELEKILE NGUMBANDELA OLUNGILEYO”
3, 4. (a) Nguwuphi ‘umbandela olungileyo’ awabhala ngawo umdumisi, ibe uzichaphazela njani iintliziyo zethu? (b) Kutshiwo njani ukuba ‘imisebenzi yethu iphathelele ukumkani,’ nokuba ulwimi lwethu luba ngathi lusiba?
3 Funda iNdumiso 45:1. ‘Umbandela olungileyo’ ochukumisa intliziyo yomdumisi uze uyenze ‘ivuseleleke’ unokuthanani nokumkani. Igama lesiHebhere eliguqulelwe ngokuthi “ivuselelekile,” ntlandlolo lalithetha “ukubila ngaphakathi” okanye “ukuhlaziyeka.” Lo mbandela wabangela ukuba intliziyo yomdumisi ibe ngathi iyabila ludlamko lwaza nolwimi lwakhe lwaba ngathi “lusiba lomkhupheli olichule.”
4 Kuthekani ngathi? Iindaba ezilungileyo zoBukumkani bukaMesiya ziyinto elungileyo echukumisa iintliziyo zethu. Isigidimi soBukumkani saba yinto ‘elunge’ ngakumbi ngo-1914. Ukususela ngoko, esi sigidimi besingenakuthanani noKumkani wexesha elizayo kodwa besinokuthanani norhulumente wokwenene osele ulawula ezulwini. Ezi ‘ziindaba ezilungileyo zoBukumkani’ esizishumayela “kuwo wonke umhlaba omiweyo kube bubungqina kuzo zonke iintlanga.” (Mat. 24:14) Ngaba iintliziyo zethu ‘ziyavuseleleka’ sisigidimi soBukumkani? Ngaba sizishumayela ngenzondelelo iindaba ezilungileyo zoBukumkani? Njengomdumisi, neyethu ‘imisebenzi iphathelele ukumkani’—uKumkani wethu, uYesu Kristu. Sivakalisa ukuba nguye uKumkani olawula ezulwini kuBukumkani bukaMesiya. Ukongezelela, sibongoza bonke abantu—abalawuli nabalawulwa—ukuba bazithobe kulawulo lwakhe. (INdu. 2:1, 2, 4-12) Ulwimi lwethu luba ngathi “lusiba lomkhupheli olichule” kuba sisebenzisa ngamandla iBhayibhile xa sishumayela.
Sivakalisa iindaba ezilungileyo eziphathelele uKumkani wethu, uYesu Kristu
EMILEBENI KAKUMKANI KUPHUMA UMTSALANE
5. (a) Ziziphi iindlela ‘awayeyinzwana’ ngazo uYesu? (b) Kutshiwo njani ukuba emilebeni yakhe kwakuphuma umtsalane, ibe sinokuwuxelisa njani umzekelo wakhe?
5 Funda iNdumiso 45:2. IZibhalo azithethi kangako ngenkangeleko yomzimba kaYesu. Ekubeni wayefezekile, akuthandabuzeki ukuba ‘wayeyinzwana.’ Noko ke, obona buhle bakhe bubalaseleyo bobo bokuthembeka kwakhe kuYehova ngokungagungqi kwingqibelelo yakhe. Ukongezelela koko, uYesu washumayela isigidimi soBukumkani ngendlela ‘enomtsalane.’ (Luka 4:22; Yoh. 7:46) Ngaba siyazimisela ukuxelisa umzekelo wakhe xa sishumayela ngokuzama ukusebenzisa amazwi aza kuchukumisa iintliziyo zabantu?—Kol. 4:6.
6. UThixo wamsikelela njani uYesu ngonaphakade?
6 Ngenxa yokuzinikela kukaYesu ngokupheleleyo, uYehova wamsikelela xa wayeshumayela apha emhlabeni waza wamvuza emva kokufa kwakhe okulidini. Umpostile uPawulos wathi: “Xa [uYesu] wayekwimo yomntu, wazithoba kwada kwasa ekufeni, ewe, ukufa kwisibonda sentuthumbo. Ngenxa kanye yesi sizathu uThixo wamphakamisela kwisigxina esongamileyo waza ngobubele wamnika igama elingaphezu kwawo onke amanye amagama, ukuze egameni likaYesu agobe onke amadolo abo basezulwini nawabo basemhlabeni nawabo baphantsi komhlaba, zize zonke iilwimi zivume ekuhleni ukuba uYesu Kristu uyiNkosi nto leyo eluzuko kuThixo uYise.” (Fil. 2:8-11) UYehova wamsikelela ‘ngonaphakade’ uYesu ngokumvusela kubomi bokungafi.—Roma 6:9.
UKUMKANI WENZIWA MKHULU ‘KUNAMAQABANE AKHE’
7. Kutshiwo njani ukuba uYesu wathanjiswa nguThixo ‘ngaphezu kwamaqabane akhe’?
7 Funda iNdumiso 45:6, 7. Ngenxa yokuba uYesu engagungqi ekuthandeni ubulungisa yaye ethiye nantoni na enokuthoba isidima sikaYise, uYehova wamthambisa emenza uKumkani woBukumkani bukaMesiya. UYesu wathanjiswa “ngeoli yemigcobo ngaphezu kwamaqabane” akhe, abanye ookumkani bakwaYuda bomnombo kaDavide. Njani? UYesu wathanjiswa nguYehova ngokwakhe. Ukongezelela apho, uYehova wamthambisa ukuze abe nguKumkani kwangaxeshanye abe nguMbingeleli Omkhulu. (INdu. 2:2; Heb. 5:5, 6) UYesu akazange athanjiswe ngeoli kodwa ngomoya oyingcwele, ibe ubukumkani bakhe asibobasemhlabeni kunoko bobasezulwini.
8. Kutshiwo njani ukuba ‘uThixo uyitrone kaYesu,’ ibe kutheni siqinisekile nje ukuba ulawula ngobulungisa?
8 UYehova wabeka uNyana wakhe emenza uKumkani onguMesiya emazulwini ngo-1914. ‘Intonga yobukhosi yobukumkani bakhe yintonga yobukhosi yokuthe tye,’ ukuqinisekisa ukuba ulawula ngobulungisa yaye akakhethi buso. Unegunya ngokusesikweni kuba ‘uThixo uyitrone yakhe.’ Oko kuthetha ukuba nguYehova isiseko solawulo lwakhe. Enye into, uYesu uza kulawula ngonaphakade. Ngaba akunalunda ngokukhonza uYehova phantsi kwalo Kumkani unamandla ammiseleyo?
UKUMKANI ‘UBHINQA IKRELE LAKHE’
9, 10. (a) UKristu walibhinqa nini ikrele lakhe, ibe ngubani awakhawuleza walwa naye? (b) Yiyiphi enye indlela uKristu aseza kulisebenzisa ngayo ikrele lakhe?
9 Funda iNdumiso 45:3. UYehova uyalela lo Kumkani ammiseleyo ukuba ‘abhinqe ikrele lakhe’ ecaleni kwithanga lakhe, ngaloo ndlela emnika igunya lokulwa imfazwe nxamnye nabo bonke abo bachasa ulongamo lukaThixo nokuze abagwebe. (INdu. 110:2) Ekubeni uKristu eliGorha loKumkani ongenakoyiswa, kubhekiselwa kuye ngokuthi “wena unamandla.” Wabhinqa ikrele lakhe ngo-1914 xa woyisa uSathana needemon zakhe, ebakhuphela ngaphandle kwamazulu ngokubaphosa emhlabeni.—ISityhi. 12:7-9.
10 Eso yaba sisiqalo nje soloyiso lwalo Kumkani ukhwele ihashe. Kaloku kusafuneka “akuphelelise ukoyisa kwakhe.” (ISityhi. 6:2) UYehova useza kugweba yonke into ekule nkqubo kaSathana emhlabeni, kuquka impembelelo kaSathana needemon zakhe. Uza kuqala ngeBhabhiloni Enkulu, ingqokelela yazo zonke iicawa zobuxoki. UYehova uza kusebenzisa iinkokeli zezopolitiko ukutshabalalisa eli “henyukazi” lingendawo. (ISityhi. 17:16, 17) Emva koko, eli Gorha loKumkani liza kuphumela koorhulumente beli hlabathi likaSathana, libatshayele nya. Uya kwandula ke uKristu, okwabizwa ngokuba ‘yingelosi yenzonzobila’ aphelelise uloyiso lwakhe ngokumphosa enzonzobileni uSathana needemon zakhe. (ISityhi. 9:1, 11; 20:1-3) Makhe sibone indlela eziza kuzaliseka ngayo ezi ziganeko zibangel’ umdla njengokuba zichazwa kwesi siprofeto sikwiNdumiso 45.
UKUMKANI UPHALISA “ENDLELENI YENYANISO”
11. Kutshiwo njani ukuba uKristu uphalisa “endleleni yenyaniso”?
11 Funda iNdumiso 45:4. Injongo yemfazwe yalo Kumkani asikokuthimba imihlaba nabemi bayo. Imfazwe yakhe yeyobulungisa ibe uneenjongo ezintle. ‘Uphalisa endleleni yenyaniso nentobeko nobulungisa.’ Eyona nyaniso imele ilwelwe yeyokuba uYehova ungumongami wendalo iphela. Xa uSathana wavukelayo, wayephikisa into yokuba uYehova ngoyena ufanelwe kukulawula. Ukususela ngoko, loo nyaniso ibisoloko iphikiswa ziidemon nangabantu. Ngoku lifikile ixesha lokuba lo Kumkani uthanjiswe nguYehova aphalise ihashe lakhe ukuze azinzise ngokupheleleyo imbambano yokuba nguYehova onguMongami wendalo.
12. Kutshiwo njani ukuba uKumkani uphalisa ‘endleleni yentobeko’?
12 Lo Kumkani uphinda aphalise ‘endleleni yentobeko.’ Ekubeni ekuphela koNyana ozelwe nguThixo, uye wamisela umzekelo obalaseleyo wokuzithoba nokunyaniseka kulongamo lukaYise. (Isa. 50:4, 5; Yoh. 5:19) Bonke abalawulwa balo Kumkani bamele bamxelise ngokuzithoba kulongamo lukaYehova kwiinkalo zonke zobomi babo. Ngabo bazithobayo kuphela abaya kuvunyelwa ukuba baphile kwihlabathi elitsha likaThixo.—Zek. 14:16, 17.
13. Kutshiwo njani ukuba uKristu uphalisa ‘endleleni yobulungisa’?
13 UKristu ukwaphalisa ‘endleleni yobulungisa.’ Ubulungisa obulwelwa ngulo Kumkani ‘bubulungisa bukaThixo’—imilinganiselo kaYehova yokulungileyo nokuphosakeleyo. (Roma 3:21; Dut. 32:4) Eprofeta ngoKumkani uYesu Kristu, uIsaya wathi: “Ukumkani uya kulawula ngobulungisa.” (Isa. 32:1) Xa uYesu elawula uza kuzisa “amazulu amatsha nomhlaba omtsha, . . . apho kumi ubulungisa.” (2 Pet. 3:13) Wonke umntu ohlala kwelo hlabathi litsha kuza kufuneka athobele imilinganiselo kaYehova.—Isa. 11:1-5.
UKUMKANI UPHUMEZA “IZINTO EZOYIKEKAYO”
14. Isandla sokunene sikaKristu siza kuziphumeza njani “izinto ezoyikekayo”? (Jonga umfanekiso osekuqaleni.)
14 Njengokuba ephalisa, uKumkani ubhinqe ikrele lakhe. (INdu. 45:3) Wandula ke alithi qhiwu ngesandla sasekunene alwe ngalo. Umdumisi uprofeta athi: “Isandla sakho sasekunene siya kukuyalela [okanye siphumeze] izinto ezoyikekayo.” (INdu. 45:4) Xa uYesu Kristu ephalisa ihashe ukuze aphumeze imigwebo kaYehova eArmagedon, uya kuphumeza “izinto ezoyikekayo” nxamnye neentshaba zakhe. Asiyazi eyona nto aza kuyisebenzisa ukutshabalalisa le nkqubo kaSathana. Into esiyaziyo kukuba xa eyitshabalalisa, baya kutyhwatyhwa luloyiko abemi bomhlaba abangasithobelanga isilumkiso sikaThixo sokuba bazithobe kulawulo lwalo Kumkani. (Funda iNdumiso 2:11, 12.) Kwisiprofeto sakhe esiphathelele ixesha lesiphelo, uYesu wathi abantu babeza ‘kufa isiqaqa ngenxa yoloyiko nolindelo lwezinto ezifikela umhlaba omiweyo; kuba amandla amazulu aya kugungqiswa.’ Wandula ke wathi: “Baya kwandula ke bambone uNyana womntu esiza ngelifu enamandla nobuqaqawuli obukhulu.”—Luka 21:26, 27.
15, 16. Ngoobani ababumba “imikhosi” eza kupheleka uKristu ukuya emfazweni?
15 Ibhengeza ukuza koKumkani “enamandla nobuqaqawuli obukhulu” ukuze agwebe, incwadi yeSityhilelo ithi: “Ndabona izulu livulekile, yaye khangela! nalo ihashe elimhlophe. Lowo wayehleli kulo ubizwa ngokuba nguThembekile, nguNyaniso, yaye ugweba aze enze imfazwe ngobulungisa. Wayelandelwa yimikhosi yasezulwini, ikhwele amahashe amhlophe, yambethe ilinen emhlophe, ecocekileyo necikizekileyo. Emlonyeni wakhe kuphuma ikrele elide elibukhali, ukuze azixabele ngalo iintlanga, azaluse ngentonga yentsimbi. Uxovula nesixovulelo sewayini yomsindo wengqumbo kaThixo uSomandla.”—ISityhi. 19:11, 14, 15.
16 Ngoobani amanye amagorha ahamba noKristu ukuya emfazweni nabumba le ‘mikhosi yasezulwini’? Xa wayebhinqa ikrele lakhe okokuqala ukuze akhuphele ngaphandle kwamazulu uSathana needemon zakhe, uYesu wayephelekwa ‘ziingelosi zakhe.’ (ISityhi. 12:7-9) Ibonakala isengqiqweni into yokuba kwimfazwe yeArmagedon, imikhosi kaKristu iya kuquka iingelosi ezingcwele. Ngaba bakho abanye abaza kumpheleka kulo mkhosi? UYesu wabathembisa oku abazalwana bakhe abathanjisiweyo: “Lowo woyisayo nogcina izenzo zam kude kuse ekupheleni ndiya kumnika igunya phezu kweentlanga, yaye uya kubalusa abantu ngentonga yentsimbi, abaqhekeze njengezitya zodongwe, njengoko nam ndilifumene kuBawo elo gunya.” (ISityhi. 2:26, 27) Ngoko ke, le mikhosi kaKristu yasezulwini iza kuquka abazalwana bakhe abathanjisiweyo, abaya kuba sele bewufumene umvuzo wabo wokuphila ezulwini ngelo xesha. Aba bazalwana baza kulawula noKristu baya kube bemncedisa xa ephumeza “izinto ezoyikekayo” ngoxa etshabalalisa iintlanga.
UKUMKANI UPHELELISA ULOYISO LWAKHE
17. (a) Yintoni emelwa lihashe elimhlophe akhwele kulo uKristu? (b) Limela ntoni ikrele nesaphetha?
17 Funda iNdumiso 45:5. UKumkani ukhwele ihashe elimhlophe, elimela imfazwe ecocekileyo neyobulungisa emehlweni kaYehova. (ISityhi. 6:2; 19:11) Esinye isixhobo asiphetheyo, sisaphetha. IBhayibhile ithi: “Khangela! ndabona nalo ihashe elimhlophe; lowo wayehleli phezu kwalo wayenesaphetha; yaye wanikwa isithsaba, waza waphuma esoyisa nokuze akuphelelise ukoyisa kwakhe.” Ikrele nesaphetha zimela izixhobo eziza kusetyenziswa nguKristu ukutshabalalisa iintshaba zakhe.
18. “Iintolo” zikaKristu ziya kuba ‘bukhali’ njani?
18 Esebenzisa ulwimi lweembongi, umdumisi uyaprofeta echaza ukuba ‘iintolo zikaKumkani zibukhali, zihlaba iintliziyo zeentshaba zakhe’ kwanokuba ‘izizwana ziyaqhubeka zisiwa ngaphantsi kwakhe.’ Le ndyikityha yokubulawa kwazo iya kwenzeka emhlabeni wonke. UYeremiya waprofeta wathi: “Abo babuleweyo nguYehova ngaloo mini ngokuqinisekileyo baya kususela kwesinye isiphelo somhlaba base kwesinye isiphelo somhlaba.” (Yer. 25:33) Esinye isiprofeto esifanayo sithi: “Ndabona nengelosi imi elangeni, yaza yadanduluka ngelizwi elikhulu yathi kuzo zonke iintaka eziphaphazela esazulwini sezulu: ‘Yizani apha, nihlanganisane ndawonye kwisidlo sangokuhlwa esikhulu sikaThixo, ukuze nidle inyama yookumkani nenyama yabaphathi-mikhosi nenyama yabantu abomeleleyo nenyama yamahashe neyabakhweli bawo, nenyama yabo bonke, abakhululekileyo namakhoboka nabancinane nabakhulu.’”—ISityhi. 19:17, 18.
19. UKristu uza ‘kusinga empumelelweni’ njani ukuze aphelelise uloyiso lwakhe?
19 Emva kokuba etshabalalise le nkqubo kaSathana ingendawo emhlabeni, “ngobungangamsha” bakhe uKristu uya ‘kusinga empumelelweni.’ (INdu. 45:4) Uya kuphelelisa uloyiso lwakhe ngokuphosa uSathana needemon zakhe enzonzobileni, ngalo lonke ixesha loLawulo Lweminyaka Eliwaka. (ISityhi. 20:2, 3) Xa belapho enzonzobileni, uMtyholi neengelosi zakhe baya kufana nabafileyo kuba akukho nawuphi na umonakalo abaya kuwenza emhlabeni. Bonke abantu emhlabeni baya kunandipha ulawulo loKumkani bengaphazanyiswa yimpembelelo engendawo kaSathana needemon. Noko ke, ngaphambi kokuba umhlaba utshintshwe wonke ube yiparadesi, kukho enye into eya kubangela ukuba bavuyiswe nguKumkani kunye nabo aza kulawula kunye nabo ezulwini. Eso siganeko sivuyisayo kuza kuxutyushwa ngaso kwinqaku elilandelayo.


text:
Wazalwa Nini UYesu?
Impendulo yeBhayibhile
IBhayibhile ayisichazeli ukuba uYesu Kristu wazalwa ngaluphi usuku, kanye njengoko ezi ncwadi zilandelayo zibonisa:
“
Umhla wokuzalwa kukaKristu awaziwa.”—New Catholic Encyclopedia.
“
Umhla ochanileyo wokuzalwa kukaKristu awaziwa.”—Encyclopedia of Early Christianity.
Nangona iBhayibhile ingawuphenduli ngokuthe ngqo umbuzo othi, ‘Wazalwa Nini uYesu?’ Ichaza iziganeko ezimbini ezenzeka xa wayezalwa ezibangela uninzi lwabantu lufikelele kwisigqibo sokuba uYesu akazange azalwe ngoDisemba 25.
Kwakungekho sebusika
Ubhaliso. Ngaphambi kokuba uYesu azalwe, UKesare Agasto wakhupha umyalelo wokuba “
wonke umhlaba omiweyo ubhaliswe.” Wonke umntu wayefanele abhalise “
kwisixeko sakowabo,” nto leyo eyayiza kwenza abantu bathabathe uhambo lweveki nangaphezulu. (Luka 2:1-3) Kusenokwenzeka ukuba lo myalelo wawenzelwe ukuze kwaziwe inani labantu abaza kurhafa nabaza kuya emkhosini—nowawungazukuthandwa ngabantu enoba wawukhutshwe nini na ebudeni bonyaka. Ngoko ke, uAgasto wayengenakubacaphukisa abantu abalawulayo ngokubenza bahambe imigama emide ebusika.
Abelusi ‘
babehlala ezindle yaye belinde imihlambi yabo ebusuku.’ (Luka 2:8) Incwadi iDaily Life in the Time of Jesus ichaza ukuba imihlambi yayihlala phandle ukususela “
kwiveki engaphambi kwePasika [ngasekupheleni koMatshi]” ukuya kuthi ga phakathi kuNovemba. Le ncwadi iphinda yongeze ithi: “
Yayihlala kwindawo elikhusi ebusika; yaye ngenxa yesi sizathu kunokubonwa ukuba usuku lweKrismesi ekuthiwa lisebusika, alinakuba lichanile, ekubeni ingxelo yeVangeli isithi abalusi babesezindle.”
Kwiinyanga ezingaphambili
Sinako ukuqikelela umhla awazalwa ngawo uYesu xa sibala sibuya umva ukususela ngomhla wokufa kwakhe ngePasika kaNisan 14 ekwindla kunyaka ka-33 C.E. (Yohane 19:14-16) UYesu wayeneminyaka eyi-30 ukuqalisa kwakhe umsebenzi wokushumayela nowamthatha iminyaka emithathu enesiqingatha ukuze awugqibe. Ngoko ke, uYesu wazalwa ngasekupheleni konyaka ka-2 B.C.E.—Luka 3:23.
Kutheni iKrismesi ingoDisemba 25?
Ekubeni uYesu Kristu engazange azalwe ngoDisemba 25, kutheni iKrismesi ibhiyozelwa ngalo mhla? IEncyclopædia Britannica ithi kusenokwenzeka ukuba iinkokeli zecawa zakhetha olu suku ukuze “
lungqamane nomsitho wobuhedeni wamaRoma ‘wosuku lokuzalwa kwelanga elingoyiswayo.’” Ngokokutsho kweThe Encyclopedia Americana, izifundiswa ezininzi zikholelwa ukuba oku kwenziwa ngenjongo yokuba “
ubuKristu buthandwe ngabahedeni ababeguqukela kubuKristu.”
Funda Okungakumbi
Ngaba UYesu Wayetshatile? Ngaba UYesu Wayenabantwana Bakowabo?
Ekubeni iBhayibhile ingathethi nto ngomtshato kaYesu sazi njani ukuba wayetshatile okanye engatshatanga?
Ngaba AmaNgqina KaYehova NgamaKristu?
Khawubone indlela esahluke ngayo kwezinye iicawa ezizibiza ngokuba ngamaKristu.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
5 “Nceda, ubize! Ngaba ukho okuphendulayo?
Yaye uya kuphethukela kuwuphi na kwabangcwele?
2 Kuba lowo usisidenge uya kubulawa yingqumbo,
Yaye lowo ulukuhlwa ngokulula uya kubulawa kukuba nomona.
3 Ndimbonile osisidenge emila iingcambu,+
Kodwa ngequbuliso ndayishwabulela indawo ahlala kuyo.
4 Oonyana bakhe bakude nosindiso,+
Yaye bayatyunyuzwa esangweni kungekho mhlanguli.
5 Oko akuvunayo olambileyo uyakudla;
Yaye ubani ukuthabatha nakumagwegwe omxheli,
Yaye umgibe uyabuxhakamfula ubuncwane babo.
6 Kuba oko kwenzakalisayo akuphumi eluthulini,
Yaye inkathazo ayiphumi emhlabeni.
7 Kuba umntu uzalelwa inkathazo,
Kanye njengoko iintlantsi zinyukela phezulu.
8 Noko ke, ndiya kucela kuThixo,
Yaye ibango lam ndiya kulibhekisa kuThixo.+
9 KuLowo wenza izinto ezinkulu ezingaphengululekiyo,
Izinto ezimangalisayo ezingabalekiyo;+
10 KuLowo unikela imvula phezu komhlaba+
Nothumela amanzi emasimini avulekileyo;+
11 KuLowo ubeka abathotyiweyo endaweni ephakamileyo,+
Ukuze abo babuhlungu baphakame ngosindiso;
12 KuLowo utshitshisa amacebo abo banobuqili,+
Ukuze izandla zabo zingasebenzi ngokuphumelelayo;
13 KuLowo ubambisa izilumko kubuqhokolo bazo,+
Ukuze icebo labanobuqhokolo liphunyezwe ngokungxama;+
14 Baqubisana nobumnyama kwanasemini,
Yaye bayaphuthaphutha emini emaqanda ngokungathi kusebusuku;+
15 NakuLowo usindisayo kulo ikrele emlonyeni wabo,
Nasesandleni salowo womeleleyo, lowo ulihlwempu,+
16 Ukuze lowo usweleyo abe nethemba,+
Kodwa intswela-bulungisa iyawuvala umlomo wayo.+
17 Khangela! Unoyolo umntu uThixo amohlwayayo;+
Yaye ingqeqesho kaSomandla ungayigatyi!
18 Kuba ubangela iintlungu, kodwa uyalibopha inxeba;
Uyaqhekeza, kodwa izandla zakhe zizo eziphilisayo.
19 Ezimbandezelweni ezintandathu uya kukuhlangula,+
Yaye kwezisixhenxe akukho nto yenzakalisayo iya kukuchukumisa.+
20 Ebudeni bendlala uya kukukhulula ekufeni,+
Nasemandleni ekrele ebudeni bemfazwe.
21 Ekubetheni kolwimi uya kufihlwa,+
Yaye akuyi kukoyika ukuphangwa xa kufika.
22 Ukuphangwa nokulamba uya kukuhleka,
Yaye irhamncwa lasendle akufanele uloyike.
23 Kuba uya kunqophisana namatye omhlaba,
Yaye irhamncwa lasendle liya kwenziwa lihlale ngoxolo nawe.+
24 Yaye uya kwazi ngokuqinisekileyo ukuba uxolo luyintente yakho,
Yaye uya kubopheleleka ukuba uye kubona idlelo lakho, yaye akuyi kuphosa nto.
25 Yaye ngokuqinisekileyo uya kwazi ukuba inzala yakho ininzi+
Yaye umnombo wakho unjengotyani bomhlaba.+
26 Uya kuza ngamandla endaweni yokungcwaba,+
Njengaxa izithungu zifunjwa ngexesha lazo.
27 Khangela! Oku koko sikuhlolileyo. Kunjalo ke.
Kuve, uze wena—ukwazele isiqu sakho.”
Yithumele
Yithumele
Yobhi 5
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=18&Chapter=5&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D18%26Chapter%3D5%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ibali 44: URahabhi Ufihla IIntlola
LA MADODA asenkathazweni. Kufuneka ebalekile, kungenjalo aza kubulawa. Aziintlola ezingamaSirayeli, yaye umfazi owancedayo nguRahabhi. URahabhi uhlala apha endlwini eseludongeni lwesixeko iYeriko. Masibone isizathu sokuba la madoda abe senkathazweni.
AmaSirayeli alungele ukuwela uMlambo iYordan aye kungena elizweni lakwaKanan. Kodwa ngaphambi kokwenjenjalo, uYoshuwa uthumela iintlola ezimbini. Uthi: ‘Hambani niye kukhangela ilizwe nesixeko saseYeriko.’
Ekufikeni kweentlola eYeriko, ziya endlwini kaRahabhi. Kodwa mntu uthile uxelela ukumkani waseYeriko: ‘Kufike amaSirayeli amabini apha ebusuku eze kuhlola ilizwe.’ Ekuveni oku, ukumkani uthumela amadoda kuRahabhi, aze amyalele: ‘Wakhuphe la madoda asendlwini yakho!’ Kodwa uRahabhi uzifihle eluphahleni iintlola. Ngoko uthi: ‘Ewe, kufike amadoda athile endlwini yam, kodwa andiwazi apho ebevela khona. Emke ngorhatya, ngaphambi kokuvalwa kwesango lomzi. Ukuba niyawasukela, ningawafumana!’ Yaye ke amadoda ayemka ukusukela iintlola.
Akuba emkile, uRahabhi ubalekela eluphahleni. ‘Ndiyazi ukuba uYehova uya kuninika eli lizwe,’ uxelela iintlola. ‘Sivile indlela awalomisa ngayo uLwandle Olubomvu ekuphumeni kwenu eYiputa, nendlela enababulala ngayo ukumkani uSihon no-Ogi. Ndinenzele ububele, ngoko khanindithembise ukuba niya kundenzela ububele nam. Sindisani ubawo noma, kwanabantakwethu noodadewethu.’
Iintlola ziyamthembisa ukuba ziya kwenjenjalo, kodwa uRahabhi makenze into ethile. ‘Thabatha le ntsontelo ibomvu uze uyibophelele efestileni yakho,’ zitsho iintlola, ‘uze uzihlanganisele endlwini yakho zonke izalamane zakho. Ekubuyeni kwethu ukuza kuthimba iYeriko, sakuyibona le ntsontelo efestileni yakho size singabulali mntu endlwini yakho.’ Ekubuyeleni kweentlola kuYoshuwa, zimxelela konke okwenzekileyo.
Imibuzo
- Uhlala phi uRahabhi?
- Ngoobani la madoda mabini asemfanekisweni, yaye kutheni eseYeriko?
- Yintoni ukumkani waseYeriko ayalela uRahabhi ukuba ayenze, yaye yena uphendula athini?
- URahabhi uwanceda njani la madoda mabini, yaye ucela ukuba amenzele ntoni?
- Iintlola ezimbini zimthembisa ngokumenzela ntoni uRahabhi?
Imibuzo eyongezelelekileyo
- Funda uYoshuwa 2:1-24.
Sazaliseka njani isithembiso sikaYehova esibhalwe kwiEksodus 23:28 xa amaSirayeli ahlasela iYeriko? (Yosh. 2:9-11)
- Funda amaHebhere 11:31.
Umzekelo kaRahabhi ukubalaselisa njani ukubaluleka kokholo? (Roma 1:17; Heb. 10:39; Yak. 2:25)
Funda Okungakumbi
URahabhi Wayenokholo KuYehova
Funda indlela uRahabhi nentsapho yakhe abasindangayo xa kwakutshatyalaliswa iYeriko.
URahabhi ‘Wavakaliswa Elilungisa Ngemisebenzi’
Ibali likaRahabhi libonisa njani ukuba sonke sibalulekile kuYehova? Sinokufunda ntoni kukholo lwakhe?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
25 Ngokubhekele phaya uDavide neentloko+ zamaqela abakhonzi+ bahlulela inkonzo abanye boonyana baka-Asafu, uHeman+ noYedutun+ ababeprofeta ngeehadi,+ ngemirhubhe+ nangamacangci.+ Yaye kwinani lawo kwavela amadoda asemthethweni okuphumeza inkonzo.
2 Koonyana baka-Asafu, yayinguZakure noYosefu+ noNetaniya noAsharela,+ oonyana baka-Asafu ababephantsi kolawulo luka-Asafu+ owayeprofeta ngaphantsi kolawulo lukakumkani.
3 KuYedutun:+ oonyana bakaYedutun, yayinguGedaliya+ noTseri+ noYeshaya,+ noShimeyi, uHashabhiya noMatitiya,+ bebathandathu phantsi kolawulo lukayise uYedutun, owayeprofeta ngohadi ebulela yaye edumisa uYehova.+
4 KuHeman:+ oonyana bakaHeman, yayinguBhukiya,+ uMataniya,+ u-Uziyeli,+ uShebhuweli noYerimoti, uHananiya,+ uHanani, uEliyata,+ uGidaleti+ noRomamti-ezere,+ uYoshebhekasha,+ uMaloti,+ uHotire,+ uMahaziyoti.
5 Bonke aba yayingoonyana bakaHeman, imboni+ kakumkani ezintweni zikaTHIXO oyinyaniso ukuze kuphakanyiswe uphondo; ngaloo ndlela uTHIXO oyinyaniso wanika uHeman oonyana abalishumi elinesine neentombi ezintathu.+
6 Bonke aba babephantsi kolawulo lukayise ekuvumeni endlwini kaYehova, ngamacangci,+ imirhubhe+ nangeehadi+ zenkonzo yendlu kaTHIXO oyinyaniso.
Ngaphantsi kolawulo lukakumkani yayinguAsafu noYedutun noHeman.+
7 Inani labo bebonke kunye nabantakwabo ababeqeqeshelwe ukuvuma iingoma kuYehova,+ beziingcali bonke,+ lalingamakhulu amabini anamashumi asibhozo anesibhozo.
8 Ngoko benza amaqashiso+ ngezinto ezazimele zinyanyekelwe, omncinane ebefana kanye nomkhulu,+ ingcali+ kunye nomfundi.
9 Aphuma amaqashiso: elokuqala laba lelikaYosefu+ ngoAsafu, elesibini laba lelikaGedaliya+ (yena nabantakwabo noonyana bakhe babelishumi elinesibini);
10 elesithathu laba lelikaZakure,+ oonyana bakhe nabantakwabo, belishumi elinesibini;
11 elesine laba lelikaItseri,+ oonyana bakhe nabantakwabo, belishumi elinesibini;
12 elesihlanu laba lelikaNetaniya,+ oonyana bakhe nabantakwabo, belishumi elinesibini;
13 elesithandathu laba lelikaBhukiya, oonyana bakhe nabantakwabo, belishumi elinesibini;
14 elesixhenxe laba lelikaYesharela,+ oonyana bakhe nabantakwabo, belishumi elinesibini;
15 elesibhozo laba lelikaYeshaya, oonyana bakhe nabantakwabo, belishumi elinesibini;
16 elesithoba laba lelikaMataniya, oonyana bakhe nabantakwabo, belishumi elinesibini;
17 eleshumi laba lelikaShimeyi, oonyana bakhe, belishumi elinesibini;
18 eleshumi elinanye laba lelika-Azareli,+ oonyana bakhe nabantakwabo, belishumi elinesibini;
19 eleshumi elinesibini laba lelikaHashabhiya, oonyana bakhe nabantakwabo, belishumi elinesibini;
20 eleshumi elinesithathu, laba lelikaShubhayeli,+ oonyana bakhe nabantakwabo, belishumi elinesibini;
21 eleshumi elinesine, laba lelikaMatitiya, oonyana bakhe nabantakwabo, belishumi elinesibini;
22 eleshumi elinesihlanu, laba lelikaYeremoti, oonyana bakhe nabantakwabo, belishumi elinesibini;
23 eleshumi elinesithandathu, laba lelikaHananiya, oonyana bakhe nabazalwana bakhe, belishumi elinesibini;
24 eleshumi elinesixhenxe, laba lelikaYoshebhekasha, oonyana bakhe nabantakwabo, belishumi elinesibini;
25 eleshumi elinesibhozo, laba lelikaHanani, oonyana bakhe nabantakwabo, belishumi elinesibini;
26 eleshumi elinesithoba, laba lelikaMaloti, oonyana bakhe nabantakwabo, belishumi elinesibini;
27 elamashumi amabini, laba lelikaEliyata, oonyana bakhe nabantakwabo, belishumi elinesibini;
28 elamashumi amabini ananye, laba lelikaHotire, oonyana bakhe nabantakwabo, belishumi elinesibini;
29 elamashumi amabini anesibini, laba lelikaGidaleti, oonyana bakhe nabantakwabo, belishumi elinesibini;
30 elamashumi amabini anesithathu, laba lelikaMahaziyoti,+ oonyana bakhe, belishumi elinesibini;
31 elamashumi amabini anesine, laba lelikaRomamti-ezere,+ oonyana bakhe, belishumi elinesibini.
Yithumele
Yithumele
1 Kronike 25
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=13&Chapter=25&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D13%26Chapter%3D25%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ibali LikaDavide NoGoliyati
—Ngaba Liyinyani?
Abanye abantu bayazibuza enoba ibali likaDavide noGoliyati yintsomi okanye yinto eyenzeka nyhani na. Ngaba nakuwe ukhe wathi qatha loo mbuzo xa ubufunda inqaku eliphambi kweli? Ukuba uthi ewe, khawucingisise ngale mibuzo mithathu siza kuthetha ngayo.
1 | Ngaba ukho umntu onokuba ziimitha eziyi-2,9 ubude?
IBhayibhile ithi uGoliyati “wayephantse ukuba ziimitha ezintathu ubude.” (1 Samuweli 17:4, iBhayibhile yesiXhosa ka-1996) Abanye babetha ngenqindi phantsi besithi akanakuba wayemde ngolo hlobo uGoliyati, kodwa khawucinge ngoku: Kule mihla, kuthiwa oyena mntu mde ungaphezu kweemitha eziyi-2,7. Ngaba ke ingumnqa into yokuba uGoliyati wayemde ngolo hlobo? Wayengowohlanga lwamaRefa, abantu ababedume ngokuba ziingxilimbela. Enye ingxelo yaseYiputa eyabhalwa kwiminyaka yoo-1200 ithi amajoni awayesoyikeka aseKanan ayeziimitha eziyi-2,4 ubude. Ngoko nakuba ingaqhelekanga indlela ekuthiwa wayemde ngayo uGoliyati, akunaba kuyaxokwa.
2 | Ngaba uDavide wayengumntu wokwenene?
Abaphengululi bakhe bazama ukumenza umntu wasentsomini, kodwa zange bakwazi. Abembi bezinto zakudala bafumene imibhalo yakudala ethetha “ngendlu kaDavide.” NoYesu Kristu xa wayethetha ngaye wayethetha ngomntu wokwenene. (Mateyu 12:3; 22:43-45) Ingxelo ethi uYesu wayenguMesiya ixhaswa ziinkcukacha zeminombo emibini ebonisa ukuba uphuma kwinzala kaKumkani uDavide. (Mateyu 1:6-16; Luka 3:23-31) Kucacile ke ngoko ukuba uDavide wayengumntu wokwenene.
3 | Ngaba iziganeko ezichazwe kweli bali zenzeka kwindawo yokwenene?
IBhayibhile ithi lo mlo wawusentilini kaElaha. Ide ithi amaFilisti ayemise iinkampu kwithafa eliphakathi kwedolophu iSokho neAzeka. Wona amaSirayeli ayemise kwintlambo ejongene nelo thafa. Ngaba ezi ziindawo ezazikho ngokwenene?
Khawuve into ethethwa ngomnye osandul’ ukuya kubona ezi ndawo, uthi: “Umntu owayesibonisa ezi ndawo, owayengengomntu wecawa, wasisa entilini kaElaha. Senyuka saya kutsho kwincopho yenduli. Njengoko sasijonge loo ntlambo ayemise kuyo amaSirayeli, wathi masifunde eyoku-1 kaSamuweli 17:1-3. Emva koko wasikhombisa ngaphaya kwayo, wathi: ‘Ngasekhohlo, ngamabhodlo eSokho.’ Wajika wajonga kwelinye icala waza wathi, ‘Phaya, ngasekunene kwenu ngamabhodlo aseAzeka. AmaFilisti ayemise iinkampu phakathi kwezo dolophu, kula mathafa niwajongileyo. Ngoko kusenokwenzeka ukuba simi kwindawo ezazimiswe kuyo iinkampu zamaSirayeli.’ Ndacinga ngoSawule noDavide bemi kanye kwindawo endandimi kuyo. Emva koko sehla saya kutsho kwelo thafa apho sanqumla intlambo eyomileyo eyayinamatye amaninzi. Apho ndaba nomfanekiso-ngqondweni kaDavide echola amatye amahlanu amancinci, awabulala uGoliyati ngelinye lawo.” Loo mntu wayekhenkethiswa kwezi ndawo, wayithanda kakhulu indlela ezichane ngayo iinkcukacha eziseBhayibhileni.
Akukho nto inokubangela ukuba sithandabuze ukuchana kweli bali. Lithetha ngabantu bokwenene neendawo ezazikho. Eyona nto ibaluleke nangakumbi kukuba libhalwe kwiLizwi likaThixo eliphefumlelweyo elivela kuThixo oyinyaniso ‘nongenakuxoka.’—Tito 1:2; 2 Timoti 3:16.


text:
Kutheni Urhwaphilizo Luqhubeka Lukho?
“Ngexesha athi umntu alawule umntu iba kukwenzakala kwakhe.”—INTSHUMAYELI 8:9.
La mazwi ayichaza kakuhle imbali yolawulo lomntu. Lubekek’ ityala ngako konke ukubandezeleka okukhoyo. Ukususela kwamhla mnene, abantu abaneenjongo ezintle abaye bazama ukuphuhlisa intlalo yoluntu baye baphela sebenyoluka baza barhwaphiliza. Kutheni kunjalo? Kutheni urhwaphilizo luqhubeka lukho? Unobangela zezi zizathu zilandelayo.
1. Impembelelo yesono.
IBhayibhile itsho phandle ukuba ‘sonke siphantsi kwesono.’ (Roma 3:9) Isono sifana nesifo esosulelayo, ‘sihleli’ kuthi. Kangangeminyaka, isono ‘besilawula’ uluntu njengokumkani. ‘Umthetho’ wesono uqhubeka usilawula. Utyekelo lwesono lwenza abantu abaninzi babeke phambili iimfuno zabo okanye baqinisekise ukuba baziqokelelela ubunewunewu beli hlabathi okanye igunya ngokuthi bacinezele abanye.—Roma 5:21; 7:17, 20, 23, 25.
2. Impembelelo yehlabathi elingendawo elisingqongileyo.
Ihlabathi esiphila kulo lizaliswe kukunyoluka nokuzinomfa. Ukuphila phantsi kweemeko ezinjalo, kwenza kube nzima kwabanye ukwahluka. Beqhutywa kukuzingca, baye banyolukele igunya. Kwakhona bathanda imali nokuba nezinto ezininzi kunezo bazidingayo. Okubuhlungu kukuba, baye banganyaniseki ukuze bafezekise iminqweno yabo. Endaweni yokuba bayixhathise le mpembelelo, abantu abanjalo ‘balandela isihlwele esineenjongo ezimbi.’—Eksodus 23:2.
3. Impembelelo kaSathana uMtyholi.
USathana, isidalwa esingabonakaliyo, “ulahlekisa umhlaba omiweyo uphela.” (ISityhilelo 12:9) Uyakuthanda ukwenza abantu oonodoli bakhe. Usenokuthi ngobuqothaqikili asebenzise kakubi umnqweno womntu ongokwemvelo wokufuna ukuphila tofotofo nokuba nezinto ngokumenza abe nobuqhetseba.
Ngaba loo nto ithetha ukuba sifana noonoodoli esandleni sikaSathana—abenza loo nto afuna bayenze? Akunjalo, kwinqaku elilandelayo siza kuva ukuba kutheni singengabo.


text:
OKWENZEKA EHLABATHINI
Makhe Sithethe Ngamazwe AseMerika
Iindaba ezivela kuMazwe aseNtshona zithetha ngokubaluleka kobulumko beBhayibhile obungaphelelwa lixesha
Yehlisa Istres
—Ngokungazijongi Qho Ii-imeyile
Uhlolisiso olwenziwe eVancouver, eKhanada, lubonisa ukuba abantu bangasehlisa istres xa bejonga ii-imeyile zabo kathathu kuphela ngosuku, kunokuba bajongane neefowuni umzuzu emva komnye. UKostadin Kushlev, owayengoyena uphambili kolu hlolisiso uphetha ngelithi: “Abantu abakwazi ukungazijongi ii-imeyile, kodwa xa benokukwazi ukuzibamba, singehla istres.”
KHAWUCINGE NGOKU: Siphila ‘kumaxesha amanqam ekunzima ukujamelana nawo.’ Ngaba loo nto ayimele isenze sifune iindlela esinokusehlisa ngazo istres?—2 Timoti 3:1.
Ukwehla Kwezinga Lokuloba
I-Wildlife Conservation Society (WCS) ithi eBelize nakwezinye iindawo zaseCaribbea “kuye kwaboniswa iingxelo zokuncipha kokulotywa koonokrwece, kohlobo oluthile lukanonkala waselwandle neentlanzi eziqhelekileyo kwiindawo ekungavumelekanga ukuba kulotywe kuzo.” Iphinda ithi: “Xa kuthelekiswa neendawo ekulotywa kuzo, ukwehla kwezinga lokulotywa kwezi zilwanyana zaselwandle kwiindawo ekungavumelekanga ukuba kulotywe kuzo kusenokuthabatha unyaka ukuya kwemithandathu. Kodwa ukungalotywa kwazo ngokupheleleyo . . . kusenokuthabatha amashumi eminyaka.” Ethetha ngeBelize, uJanet Gibson, ongumalathisi kwiWCS wathi: “Kucace mhlophe ukuba ziya kuhlala zincipha izilwanyana nezinye izinto eziphilayo zaselwandle kwiindawo ekungavumelekanga ukuba kulotywe kuzo.”
KHAWUCINGE NGOKU: Ngaba ukungapheli kwezi zinto zidaliweyo kubonisa indlela alumke ngayo uMdali?
Ugonyamelo EBrazil
Isebe lenkcazelo laseBrazil, iAgência Brasil, lithi ugonyamelo lwanda okomlilo wedobo kwelo. Inani labantu ababulewe ngo-2012 libetha ngaphaya kwe-56 000. Elo lelona lakha lalikhulu xa lithelekiswa neleminye iminyaka ekwingxelo yeSebe Lezempilo. Ingcali ekulondolozeni ukhuseleko loluntu, uLuís Sapori, ikholelwa ukuba ukwanda kwabantu ababulawayo kubonisa ukuwohloka kokuziphatha. Xa abantu bengayithobeli imithetho, “basebenzisa izigalo ukuze kwenziwe intando yabo.”
NGABA UBUSAZI? IBhayibhile yaprofeta ngexesha laxa uthando ‘lusiya kuphola’ kuze kwande ukuchaswa komthetho.


text:
EINDONESIA
Kufika Abathunywa Bevangeli Abangakumbi
NgoJulayi 9, 1964, iSebe Lezobulungisa laseIndonesia lawubhalisa ngokusemthethweni uMbutho WaBafundi beBhayibhile, umbutho osemthethweni wamaNgqina kaYehova. Kodwa ngaphambi kokuba abazalwana bakhululeke ngokupheleleyo ekunquleni, kwakufuneka babhalise kwiSebe Lemibandela Yezonqulo. Eli Sebe lafumana icebiso kwiCandelo Elikhokela Iicawa ZamaKristu, elalinabaqeshwa abangamaProtestanti angagungqiyo kunqulo lwawo nawayewathiy’ egazini amaNgqina kaYehova.
Ngenye imini umzalwana wadibana negosa eliphezulu elalisebenza ngokusondeleyo noMphathiswa Wemibandela Yezonqulo. Bafumanisa ukuba bangabelali enye, baza bancokola kamnandi ngolwimi lwabo lomthonyama. Xa lo mzalwana waxelela eli gosa ngeengxaki amaNgqina awayenazo neCandelo Elikhokela Iicawa ZamaKristu, lalungiselela ukuba abazalwana abathathu badibane nomphathiswa, owayeliSilamsi elinobuhlobo novelwano. NgoMeyi 11, 1968, umphathiswa wakhupha umyalelo wokuba amaNgqina kaYehova alunqulo olusemthethweni yaye anelungelo lokuqhubeka nomsebenzi wawo eIndonesia.
Eli gosa liphezulu lagqiba ekubeni lingayi kwiCandelo Elikhokela Iicawa ZamaKristu ukuze amaNgqina asemzini akwazi ukufumana amaphepha-mvume okungena kwelo lizwe. Ngoncedo lwalo, kwafika abathunywa bevangeli abayi-64 eIndonesia kwiminyaka nje embalwa.
Ngo-1968, malunga ne-300 yabathunywa bevangeli noovulindlela abakhethekileyo kunye nabavakalisi abayi-1 200 bashumayela iindaba ezilungileyo kulo lonke elaseIndonesia. Abathunywa bevangeli babaqeqesha kakuhle abazalwana basekuhlaleni. Oku kwabanceda bakhawuleza ukwazi izinto ezingakumbi zobuthixo. Olu qeqesho lwafika kanye ngexesha elifanelekileyo kuba intshutshiso yayisemnyango.
Abefundisi Bafumana “Isipho SeKrismesi”
Ngo-1974, kwiCandelo Elikhokela Iicawa ZamaKristu laqalisa apho beliyeke khona ukuvala umsebenzi wamaNgqina kaYehova. Umalathisi-jikelele weli sebe wabhalela zonke iiofisi zeSebe Lemibandela Yezonqulo, etyhola amaNgqina kaYehova ngelithi awabhaliswanga ngokusemthethweni. Wabongoza abasemagunyeni ukuba bakhangele nantoni na enokubangela ukuba batshutshise amaNgqina. Abaninzi kubo abazange basihoye eso sibongozo. Kodwa abanye basebenzisa elo thuba ukuze baphelise iintlanganiso baze bavale umsebenzi wokushumayela kwindlu ngendlu.
Kanye ngelo xesha, iBhunga LeeCawa Zehlabathi laceba ukuba nendibano yezizwe ngezizwe eJakarta, nto leyo eyawacaphukisayo amaSilamsi. Ngenxa yokwanda kongquzulwano kwezonqulo, zange ibe sabakho loo ndibano. Noko ke, umsebenzi wamaKristu wokuguqul’ abantu waba yingxaki enkulu, kangangokuba abaninzi kwezopolitiko babesoyika. Kubonakala ngathi abefundisi bazama ukulibeka kumaNgqina kaYehova ityala ngenxa yomsebenzi wawo wokushumayela. Oku kwabangela ukuba abasemagunyeni abangakumbi bawajonge kakubi amaNgqina.
NgoDisemba 1975, ngoxa ungquzulwano kwezonqulo lwalusaqhubeka lusanda, i-Indonesia yahlasela iMpuma yeTimor (ngoku ebizwa ngokuba yiTimor-Leste), eyayifudula ilithanga lasePortugal. Kwiinyanga ezisixhenxe emva koko, iMpuma yeTimor yathinjwa, nto leyo eyabangela ukuba olo hlanga luzaliswe ngumoya wokuthand’ izwe. Abazalwana abazange bathathe cala kwiipolitiki, abavuma nokwenza iinkonzo zasemkhosini okanye ukukhahlela iflegi, nto leyo eyabenza bavutha ngumsindo abaphathi bomkhosi abaphezulu. (Mat. 4:10; Yoh. 18:36) Bekhuphe nowokugqibela umsindo, abefundisi banyanzelisa urhulumente ukuba achukele amaNgqina. Ekugqibeleni, phakathi kuDisemba 1976, abefundisi bafumana “isipho seKrismesi”—urhulumente wenza isibhengezo esithi umsebenzi wamaNgqina kaYehova uvaliwe.


text:
Ibali Lobomi
Ukuba “Zizinto Zonke Kubantu Bazo Zonke Iintlobo”
“Ukuba ukhe wabhaptizwa, ndiyahamba!” watsho utata xa wayegrogrisa umama ngo-1941. Sekunjalo umama wabhaptizwa, ebonisa ukuba uzahlulele kuYehova uThixo. Kanye njengokuba wayetshilo, utata wahamba. Ngelo xesha ndandineminyaka esibhozo kuphela.
NDANDISELE ndinomdla wokuyazi iBhayibhile. Umama wayefumene iincwadi zokufunda iBhayibhile ibe ndandizithanda kakhulu, ingakumbi imifanekiso. Utata wayengafuni umama andibalisele ngezinto awayezifunda. Kodwa ke, ndandifuna ukwazi yaye ndinemibuzo, ngenxa yoko wayendifundisa xa utata engekho. Nam ndaphela ndifuna ukunikela ubomi bam kuYehova. Ndabhaptizwa ngo-1943 ndineminyaka elishumi, eBlackpool, eNgilani.
UKUQALISA KWAM UKUKHONZA UYEHOVA
Ukususela ngoko, mna nomama saqalisa ukushumayela rhoqo. Sasisebenzisa iigramafoni ukuze sishumayele ebantwini. Ezi gramafoni zazinkulu yaye zimalunga neekhilogram eziyi-4,5 ubunzima. Khawube nombono wam, ndimncinci ndinjalo, ndisindwa yiloo gramafoni!
Ndathi ndisiba neminyaka eyi-14 ndabe ndifuna ukuba nguvulindlela. Umama wathi mandiqale ndithethe nesicaka esikhonza abazalwana (ngoku esibizwa ngokuba ngumveleli wesiphaluka). Sathi mandizame ukufunda umsebenzi endiza kuzixhasa ngawo. Ndayenza loo nto. Emva kokuphangela iminyaka emibini, ndathetha nomnye umveleli wesiphaluka ngokuba nguvulindlela. Wathi: “Tshona khona!”
Ngoko ngoAprili 1949, mna nomama sathengisa impahla yendlu esasinayo kwindlu esasiqeshe kuyo saza enye saphisa ngayo. Emva koko safudukela eMiddleton, ngaseManchester, apho saqalisa khona ukuba ngoovulindlela. Emva kweenyanga ezine, ndafuna umzalwana endiza kuba nguvulindlela naye. Iofisi yesebe yacebisa ukuba sifudukele kwibandla elalisandul’ ukumiselwa eIrlam. Umama waba nguvulindlela kwelinye ibandla nomnye udade.
Nangona ndandineminyaka eyi-17 kuphela, mna nomzalwana endandishumayela kunye naye sacelwa ukuba siqhube iintlanganiso kuba babebambalwa abazalwana abafanelekayo kwelo bandla litsha. Kamva, ndathunyelwa kwiBandla LaseBuxton, elalinabavakalisi abambalwa yaye lidinga uncedo. Loo mava ndawafumana ndisemncinci andilungiselela izabelo ezizayo.
Ngo-1951, ndafaka isicelo sokuya kwiSikolo SeBhayibhile SeWatchtower SaseGiliyadi. Noko ke, ngoDisemba ka-1952, ndabizelwa emkhosini. Ndacela ukungayi ngesizathu sokuba ndingumshumayeli wexesha elizeleyo, kodwa inkundla ayizange ivume ukuba ndingumshumayeli ndaza ndagwetywa iinyanga ezintandathu entologweni. Ndisavalelwe ndinjalo, ndafumana isimemo sokuya kwiklasi ye-22 yaseGiliyadi. NgoJulayi 1953, ndenjenjeya ukuya eNew York ngenqanawa ekuthiwa yiGeorgic.
Ukufika kwam, ndakwazi ukuya kwiNdibano Yebutho Lehlabathi Elitsha ka-1953. Ukusuka apho ndahamba ngololiwe ukuya eSouth Lansing, eNew York, apho sasikhona isikolo. Kuba ndivela entolongweni ndandingena mali. Ukuhla kwam kuloliwe ndandiza kuya ngebhasi eSouth Lansing, kwafuneka ndiyiboleke kumntu endandikhwele naye i-25 senti yokubhatala.
ISABELO KWILIZWE LASEMZINI
ISikolo SaseGiliyadi sasiqeqesha kakuhle ukuze sikwazi ukuba ngabathunywa bevangeli ‘abazizinto zonke kubantu bazo zonke iintlobo.’ (1 Kor. 9:22) Mna noPaul Bruun noRaymond Leach sathunyelwa kwiiPhilippines. Kwafuneka silinde iinyanga eziliqela ukuze sifumane amaphepha okundwendwela; sakuwafumana, sahamba ngenqanawa iintsuku eziyi-47, sidlula eRotterdam, kuLwandle LweMeditera, kwiSuez Canal, kuLwandlekazi LwaseIndiya, eMalaysia naseHong Kong. Sade safika eManila ngoNovemba 19, 1954.
Lalifikile ixesha lokuqhelana nabantu, ilizwe nolwimi olutsha. Kodwa ke, sobathathu sasabelwe kwibandla eliseQuezon City, apho abantu abaninzi babethetha isiNgesi. Ngenxa yoko, emva kweenyanga ezintandathu sasisazi amagama ambalwa esiTagalog. Isabelo sethu esilandelayo sasiza kuyilungisa loo ngxaki.
Ngenye imini, sivela entsimini, ngoMeyi 1955, mna noMzalwan’ uLeach safika kukho iileta kwigumbi lethu. Sasabelwe ukuba ngabaveleli besiphaluka. Ndandineminyaka eyi-22 kuphela kodwa esi sabelo sandinika ithuba lokuba ‘zizinto zonke kubantu bazo zonke iintlobo’ ngezinye iindlela.
Ngokomzekelo, intetho yam yesidlangalala yokuqala ndingumveleli wesiphaluka ndayinikela phandle ngaphambi kwevenkile yelali. Ndakhawuleza ndafunda ukuba ngaloo mihla, kwiiPhilippines intetho yesidlangalala yayinikelwa esidlangalaleni nyhani! Njengoko ndandityelela amabandla ahlukahlukeneyo, ndandinikela iintetho ezimarikeni, ngaphambi kweeholo zikamasipala, kumabala okudlala, ezipakini yaye amaxesha amaninzi nasezikoneni zezitrato. Ngesinye isihlandlo eSan Pablo City, izantyalantyala zemvula zenza andakwazi ukunikela intetho yesidlangalala emarikeni, ngoko ndacebisa abazalwana abakhokelayo ukuba ndiyinikele eHolweni YoBukumkani. Emva kwayo, abazalwana babuza ukuba le ntlanganiso kunokuthiwa ibiyeyesidlangalala na, ekubeni inganikelwanga esidlangalaleni!
Sasisoloko sifikela emakhayeni abazalwana. Nangona loo makhaya ayengenazinto zininzi, ayehlala ecocekile. Kumaxesha amaninzi ndandilala phantsi. Yayingekho indawo yokuhlamba efihlakeleyo ngoko ndafunda indlela yokuhlamba kuloo meko. Ndandikhwela ijeepney nebhasi, ngamanye amaxesha ndikhwele isikhephe xa ndisiya kwezinye iziqithi. Kuyo yonke iminyaka ndisenkonzweni andizange ndibe nayo imoto.
Ukushumayela nokutyelela amabandla kwandinceda ndafunda isiTagalog. Andizange ndisifunde esikolweni, kodwa ndasifunda ngokumamela abazalwana xa beshumayela nakwiintlanganiso. Abazalwana babefuna ukundifundisa ibe nam ndandiwuxabisa umonde noncedo lwabo.
Ekuhambeni kwexesha, kwafuneka ndenze utshintsho olungakumbi ngenxa yezabelo ezitsha. Xa uMzalwan’ uNathan Knorr wayetyelele ngo-1956, ndabelwa ukuba ndivelele isebe elijongene nabeendaba kwindibano yelizwe. Ndandingenamava, ngoko abanye abazalwana babekuvuyela ukundifundisa. Kungekapheli nonyaka, kwabakho enye indibano yelizwe ibe kwakutyelele uMzalwan’ uFrederick Franz, owayesuka kwikomkhulu lehlabathi. Njengoko ndandingumveleli wendibano, ndafunda kwindlela uMzalwan’ uFranz afika afane ngayo nabantu bendawo ayityeleleyo. Abazalwana basekuhlaleni bavuya kakhulu bakumbona enxibe isinxibo somthonyama sakwiiPhilippines, ibarong Tagalog, xa wayenikela intetho yesidlangalala.
Kwafuneka ndenze utshintsho olungakumbi xa ndafumana isabelo sokuba ngumveleli wesithili. Ngelo xesha, abantu sasibabukelisa ifilimu ethi The Happiness of the New World Society, ibe kumaxesha amaninzi sasibabukelisa kwiindawo ezisesidlangalaleni. Sasikhe sihlutshwe nazizinambuzane. Zazitsalwa sisibane seprojektha zize zingakwazi ukuphuma kuyo. Yayingumsebenzi ukuyicoca emva koko! Kwakungekho lula ukubonisa abantu ezi filimu, kodwa kwakuvuyisa ukubona umdla wabo njengoko babebona ukuba intlangano kaYehova isehlabathini lonke.
Abefundisi bamaKatolika babenyanzelisa abasemagunyeni ukuba bangasiniki imvume yokuba nendibano. Babeye bazame ukuphazamisa ucwangciso lwethu ngokubetha iintsimbi zecawa xa sineentetho kufuphi neecawa zabo. Sekunjalo, umsebenzi wahambela phambili kwaye ngoku baninzi abakhonzi bakaYehova kwezo ndawo.
IZABELO EZAZIFUNA UTSHINTSHO OLUNGAKUMBI
Ngo-1959, ndafumana ileta ethi mandiye kukhonza kwiofisi yesebe. Nalapho ndafunda izinto ezingakumbi. Ekuhambeni kwexesha, ndacelwa ukuba ndityelele amasebe amanye amazwe. Xa ndandityelele kwelinye lawo, ndadibana noJanet Dumond, owayengumthunywa wevangeli eThailand. Sabhalelana ixeshana saza kamva satshata. Sikhonze kamnandi kunye iminyaka eyi-51.
Ndibe nenyhweba yokutyelela abantu bakaYehova kumazwe ayi-33. Ndiyavuya kuba izabelo endazifumana ekuqaleni kwenkonzo yam zandinceda ndalungela ukusebenza nabantu bazo zonke iintlanga. Ukuya kula mazwe kundivule ingqondo nangakumbi kwaza kwandinceda ndabona indlela uYehova athanda ngayo bonke abantu.
NANGOKU NDISAQHELANA NOTSHINTSHO
Kusivuyise kakhulu ukukhonza nabazalwana bethu kwiiPhilippines! Inani labavakalisi balapha liphindeke phantse kalishumi ukususela oko ndaqala ukukhonza apha. Mna noJanet sisakhonza kunye kwiofisi yesebe yeePhilippines eQuezon City. Nangona sele kudlule iminyaka eyi-60 ndikhonza kwilizwe lasemzini, kusafuneka ndilungele ukwenza nantoni na uYehova ayifunayo. Utshintsho oluye lwenziwa kwintlangano kutshanje luye lwafuna ukuba sibe bhetyebhetye kwindlela esikhonza ngayo uThixo nabazalwana bethu.
Siye sazimisela ukwamkela nantoni na esibona ukuba kukuthanda kukaYehova yaye ukuphila ngaloo ndlela kusanelisile. Siye sazama nokwenza utshintsho olufunekayo ukuze sibakhonze kakuhle abazalwana bethu. Sizimisele ukuba ‘zizinto zonke kubantu bazo zonke iintlobo,’ logama uYehova esasivumela ukuba sikwenze oko.


text:
Bazinikela Ngokuvumayo—EBrazil
KWIMINYAKA eyadlulayo, uRúbia, udade osele eneminyaka engama-30 ubudala, waya kutyelela uSandra, onguvulindlela nowayekwibandla elincinane elikumazantsi eBrazil. Njengoko wayetyelele, kwenzeka into eyamchukumisa kakhulu uRúbia kangangokude itshintshe ubomi bakhe. Yintoni leyo? Makhe siphulaphule njengoko uRúbia esibalisela.
“NDANDINGAYIKHOLELWA LE NTO”
“USandra wacela ukuba siye kwibhinqa awayelifundela iBhayibhile. Sisaqhubeka isifundo, eli bhinqa lathi lizincokolela: ‘Sandra, amantombazana amathathu endisebenza nawo afuna ukufunda iBhayibhile, kodwa ndiwaxelele ukuba kuya kufuneka alinde de kufike elawo ithuba. Ndiyazi ukuba unabantu obafundelayo kulo nyaka.’ Ndandingayikholelwa le nto. Abantu abafuna ukufunda ngoYehova kuthiwe mabalinde! Kwibandla endisuka kulo, kwakunzima nokufumana isifundo esinye. Kanye ngoxa sasikwikhaya leso sifundo, ndaziva ndikufuna ngamandla ukunceda abantu bedolophu encinane esasihlala kuyo. Kungekudala emva koko, ndafuduka kwisixeko endandihlala kuso ndaya kuhlala kwidolophu awayenguvulindlela kuyo uSandra.”
Waphelela phi uRúbia? Uthi: “Kwiinyanga nje ezimbini emva kokufudukela apho, ndandisele ndiqhuba izifundo ezili-15, yaye akuzange kube kudala, kanye njengoSandra, nam ndanabantu abalinde ukuqhutyelwa izifundo!”
KWAFUNEKA ABUHLOLISISE UBULUNGISELELI BAKHE
UDiego, umzalwana osesenyeleni kwiminyaka engama-20 ubudala, watyelela isibini esingoovulindlela ePrudentópolis, idolophana ekumazantsi eBrazil. Ukutyelela kwakhe apho kwamfundisa izinto ezibalulekileyo; enyanisweni, kwamshukumisela ekubeni abuhlolisise ubulungiseleli bakhe. Uthi: “Ndandisenza nje uphela-sonwabe ebandleni, ndishumayela iiyure ezimbalwa. Kodwa ndathi ndakutyelela aba vulindlela ndaza ndabaphulaphula bendibalisela amava, ndazibona sele ndithelekisa uvuyo abanalo nokungabukhathaleli kwam ubulungiseleli. Ndathi ndakubona indlela abonwabe ngayo, ndabawela ukuphila njengabo.” Ukubuya kwakhe apho, uDiego waba nguvulindlela.
Ngaba nawe njengoDiego, uliNgqina eliselula elishumayelayo lize liye kwiintlanganiso zamaKristu kodwa elivakalelwa kukuba abusemnandanga ubulungiseleli kunoko buyindinisa? Ukuba kunjalo, ngaba mhlawumbi akunakutshintsha indlela obenza ngayo ukuze uxhamle uvuyo olubangelwa kukukhonza kwindawo efuna abavakalisi boBukumkani abangakumbi? Liyinene elokuba, usenokukubona kunzima ukushiya ubomi obutofotofo. Sekunjalo, luninzi ulutsha olukhethe ukwenjenjalo. Luye lwazimisela ukutshintsha usukelo nezinto oluzinqwenelayo ukuze lukhonze uYehova ngokupheleleyo. Makhe sihlolisise omnye umzekelo kaBruno.
NGABA WABA YINGCALI YOMCULO OKANYE UMLUNGISELELI?
Kwiminyaka eyadlulayo, uBruno, osele eneminyaka engama-28 ubudala, wayefunda kwisikolo somculo esidumileyo, yaye wayenosukelo lokuba ngumbhexeshi womculo weokhestra. Eneneni, waqhuba kakuhle nezifundo zakhe kangangokuba izihlandlo ezininzi wayecelwa ukuba abhexeshe ikwayala yomculo weokhestra. Yayisele ibonakala imhlophe indlela eya empumelelweni. UBruno uthi: “Kwakusavakala ukuba ikho le nto ingenzeki kakuhle ebomini bam. Ndandizahlulele kuYehova, kodwa ndandisazi ukuba andizinikeli ngokupheleleyo kumsebenzi wakhe, ibe yayindikhathaza loo nto. Ndathandaza kuYehova ndaza ndamchazela indlela endivakalelwa ngayo yaye ndathetha nabazalwana abanamava ebandleni. Emva kokuzihlolisisa kakuhle izinto, ndagqiba kwelokuba ndinikele ingqalelo kubulungiseleli kunasemculweni, ndawuyeka umculo ndaza ndazimisela ukuya kukhonza kwindawo efuna abashumayeli boBukumkani abangakumbi.” Saphumela phi isigqibo sakhe?
UBruno wafudukela kwidolophu yaseGuapiara (ehlala abantu abamalunga nama-7 000), emalunga neekhilomitha ezingama-260 ukusuka kwisixeko saseSão Paulo. Olo yaba lutshintsho olukhulu. Uthi: “Ndafudukela kwindlwana engenafriji, umabonwakude okanye iingcingo zeInternet. Kodwa le ndlu yayinezinto endingazange ndibe nazo ngaphambili—igadi yemifuno kwakunye nemithi yeziqhamo!” Ngoxa wayekwibandla lalapho elincinane, kanye ngeveki uBruno wayehlohla ukutya, amanzi kwakunye neencwadi kwibhegi yakhe aze akhwele isithuthuthu sakhe ukuya kumaphandle alapho. Abantu abaninzi kuloo ndawo babengazange bazive iindaba ezilungileyo ngaphambili. Uthi: “Ndandiqhuba izifundo zeBhayibhile ezili-18. Ukubona indlela izifundo ezazibutshintsha ngayo ubomi bazo kwandivuyisa gqitha!” Waleka ngelithi: “Ndandisele ndiqonda ukuba ndiyifumene into ekwakukudala ndiyifuna—ulwaneliseko lokwenene olubangelwa kukubeka kuqala uBukumkani. Bendingenakuze ndilufumane olo lwaneliseko ukuba ndandizifunele izinto eziphathekayo.” Phofu uBruno lo wayeyifumana phi imali yokuzondla eGuapiara? Uyancuma aze athi: “Ndandifundisa abantu ukudlala isiginkci.” Wayengekayeki ncam ukuba yingcali yomculo.
“KWAFUNEKA NDIHLALE”
UMariana, osele eyigabhule iminyaka engama-20 ubudala, waba kwimeko efana nekaBruno. Wayeligqwetha, kodwa nakuba wayenomsebenzi osemgangathweni ngolo hlobo, wayenganelisekanga ncam. Uthi: “Ndandivakalelwa ngathi ‘ndisukelana nomoya.’” (INtshu. 1:17) Abazalwana noodade abaliqela babemkhuthazela ukuba abe nguvulindlela. Emva kokucingisisa ngalo mba, uMariana, kunye nabahlobo bakhe uBianca, uCaroline, noJuliana, bagqiba kwelokuba baye kunceda kwibandla eliseBarra do Bugres, eyidolophu ekwanti kufutshane neBolivia, kumawakawaka eekhilomitha ukusuka kwamawabo. Kwathini emva koko?
UMariana uthi: “Ndandizimisele ukuhlala iinyanga ezintathu apho. Kodwa lathi liphela elo xesha, ndabe sele ndiqhuba izifundo zeBhayibhile ezili-15! Kakade ke, ezo zifundo zazifuna uncedo ukuze zenze inkqubela enyanisweni. Ngenxa yoko, kwaba nzima gqitha ukuzixelela ukuba ndiyahamba. Kwanyanzeleka ukuba ndihlale.” Ibe bobane aba dade bahlala apho. Ngaba lo msebenzi mtsha kaMariana wamenza waphila ubomi obunenjongo? Uthi: “Indonwabisa gqitha into yokusetyenziswa nguYehova ukuba ndincede abantu baphucule ubomi babo. Kuyintsikelelo kum ukwazi ukuba ixesha namandla am ndiwasebenzisela ukwenza umsebenzi obalulekileyo.” UCaroline uthi xa eshwankathela indlela abavakalelwa ngayo bobane aba dade: “Xa ndilala ngokuhlwa, ndiziva ndaneliseke ngokwenene kuba ndiye ndazibhokoxa ekusebenzeleni uBukumkani. Eyona nto ibalulekileyo kum kukunceda izifundo zam. Konwabisa gqitha ukuzibona zisenza inkqubela. Ndiwabona kum amazwi athi: ‘Ngcamlani nibone ukuba uYehova ulungile.’”—INdu. 34:8.
UYehova umele ukuba uvuya ngokwenene xa ebona inkitha yabazalwana noodade abaselula ehlabathini lonke ‘abazinikela ngokuvumayo’ ekushumayeleni iindaba ezilungileyo zoBukumkani bakhe kwiindawo ezikwanti! (INdu. 110:3; IMize. 27:11) Abasebenzi abazinikela ngokuvumayo ngolo hlobo basikelelwa ngokwenene nguYehova.—IMize. 10:22.
Funda Okungakumbi
Yintoni Inkonzo Yobuvangeli?
Yintoni ebandakanyekileyo ekubeni ngumvangeli? Luluphi uqeqesho abalufumanayo?


text:
AGASTI 5, 2013
EMERIKA
AmaNgqina Aqalisa Ukwakha Ikomkhulu Elitsha EWarwick, ENew York
ENEW YORK—ngoMvulo ngoJulayi 29, 2013 amaNgqina kaYehova aqalise ukwakha ikomkhulu elitsha eWarwick, eNew York, emva kokuba efumene imvume kumagunya asekuhlaleni.
NgoLwesithathu, ngoJulayi 17, iTown of Warwick Planning Board iwanike imvume amaNgqina ukuba aqalise akwakha ikomkhulu lawo elitsha. Le mvume ayifumene emva kweminyaka emine efumene umhlaba eWarwick ngoJulayi 17, 2009. Emva kokuba efumene iphepha-mvume ngoLwesihlanu, ngoJulayi 26, amaNgqina aqalisa ukusebenza nokugrumba iziseko zesakhiwo ngoMvulo, ngoJulayi 29.
Eyona nto iwancedileyo amaNgqina ukuze afumane iimpepha-mvume zokwakha, kukuba ayekulungele ukusebenza ngezinto ezingayonakalisiyo indalo. Ngokomzekelo, ezinye zezi zinto ziquka udonga olubiyela ummandla wesi sakhiwo, oluza kunceda umhlaba ongaphakathi ungaphalaleli ngaphandle, nolude ngokwaneleyo ukuba izilwanyana neenyoka zingangeni, ngoko ziza kuhlala zikhuselekile.
URichard Devine, isithethi samaNgqina sithi: “Siyakuvuyela kakhulu ukusebenza nabasemagunyeni bedolophu yaseWarwick nokuqhubeka nalo msebenzi. Le mvume siyifumeneyo sisiqalo nje somsebenzi omkhulu esinawo wokufudusa ikomkhulu lethu eliseBrooklyn liye eWarwick.” UEnrique Ford, okwikomiti yokwakha yamaNgqina kunye noMnu. uDevine bathi: “Ukufumana iiplani zesi sakhiwo nemvume yokusakha kuye kwasinceda sakwazi ukuzibekela iminyaka emine ukuba sisigqibe.”
Lo mhlaba wawukade usetyenziselwa izinto ezahlukahlukeneyo yi-International Nickel Company ukususela ngo-1960 ukuya kutsho ngo-1987. Emva kokuba ungasetyenziswa kangangeminyaka emine wathengwa yiKing’s College ifuna ukwenza indawo yokuhlala yabantwana besikolo. Loo nto ayizange yenzeke, ibe kwadlula iminyaka engamashumi amabini singenamntu de amaNgqina awuthenga ngo-2009.
Fowunela:
UJ. R. Brown, Office of Public Information, tel. +1 718 560 5000


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
27 Yaye uYobhi waliphakamisa kwakhona ilizwi lakhe ethetha ngemizekeliso+ waza wahlabela mgama wathi:
2 “Ephila nje uThixo,+ ngubani owususileyo umgwebo wam,+
Yaye esaphila nje uSomandla, ngubani owenze krakra umphefumlo wam,+
3 Ngoxa impefumlo yam isaphelele ngaphakathi kum,
Nomoya kaThixo usesemathatheni am,+
4 Imilebe yam ayiyi kuthetha ntswela-bulungisa
Nolwimi lwam aluyi kudumzela inkohliso!
5 Makube lee kum ukuba ndinivakalise ningamalungisa!+
Ndide ndibhubhe andiyi kuyisusa kum ingqibelelo yam!+
6 Ndibambelele kokusesikweni kwam, yaye andiyi kukuyeka;+
Intliziyo yam ayiyi kundingcikiva yonke imihla yam.+
7 Utshaba lwam malube ngumntu ongendawo ngandlela zonke,+
Nalowo undivukelayo abe ngumenzi wobubi ngokwenene.
8 Kuba liyintoni na ithemba lomwexuki ukuba kunokwenzeka amnqumle,+
Ukuba kunokwenzeka uThixo awuthabathe umphefumlo wakhe kuye?+
9 Ngaba uThixo uya kusiva isikhalo sakhe
Ukuba kunokwenzeka afikelwe kukubandezeleka?+
10 Okanye ngaba uya kuyoliswa nguSomandla ngokugqibeleleyo?
Ngaba uya kubiza kuThixo ngamaxesha onke?
11 Ndiya kuniyalela ngesandla sikaThixo;
Oko kukuSomandla andiyi kukufihla.+
12 Khangelani! Nonke nibone imibono;
Ngoko kutheni na nizibonakalisa nizizinto ezililize kwaphela?+
13 Esi sisabelo somntu ongendawo esivela kuThixo;+
Nelifa loozwilakhe baya kulifumana kuSomandla.
14 Ukuba oonyana bakhe baba baninzi, kukwenzela ikrele;+
Yaye inzala yakhe ayiyi kuba nokutya okwaneleyo.
15 Abasindileyo bakhe baya kungcwatywa ebudeni besibetho esibulalayo,
Nabahlolokazi babo abayi kulila.+
16 Ukuba unokufumba isilivere njengothuli,
Aze alungise isinxibo ngokungathi ludongwe,
17 Uya kulungisa, kodwa ngolilungisa oya kwambatha,+
Yaye ngulowo umsulwa oya kuba nesabelo kwisilivere.
18 Indlu yakhe uyakhe njengenundu,
Nanjengomnquba+ owenziwe ngumlindi.
19 Uya kulala esisityebi, kodwa akukho nto iya kuhlanganiswa;
Uwavulile amehlo akhe, kodwa akuyi kubakho nto.+
20 Izinto ezinkwantyisayo zequbuliso ziya kumfikela njengamanzi;+
Ebusuku umoya osisaqhwithi uya kumba umke naye.
21 Umoya wasempuma uya kumthabatha emke,+
Yaye uya kumphephethekisa emke endaweni yakhe.+
22 Uya kuziphosa kuye ungabi namfesane;+
Uya kuzama ukubaleka emke emandleni awo.+
23 Omnye uya kumqhwabela izandla+
Ambethele umlozi+ esendaweni yakhe.
Yithumele
Yithumele
Yobhi 27
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=18&Chapter=27&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D18%26Chapter%3D27%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Intlanzi Iparrot—Ngaba Iyayenza Intlabathi?
IVELA phi intlabathi? Ziliqela izinto ezenza intlabathi. Kodwa ke isenokukothusa le siza kuthetha ngayo kweli nqaku. Kaloku siza kuthetha ngentlanzi ecola izinto eziqinileyo ezifumaneka elwandle ize izenze intlabathi!
Le ntlanzi iphila kumanzi afudumeleyo kulo lonke ihlabathi. Emva kokuba iginye iingceba zezi zinto ziqinileyo, ifunxa ukutya kuzo ize yonke enye into iyikhuphe sele iyintlabathi. Le ntlanzi incedwa yimihlathi kunye namazinyo ayo asemva omeleleyo ukuze yenze lo msebenzi. Ezinye iintlobo zale ntlanzi zinokuphila iminyaka eyi-20 zisenamazinyo omeleleyo.
Kwezinye iindawo, le ntlanzi yenza intlabathi eninzi ngaphezu kwayo nayiphi na enye into evelisa intlabathi. Abanye abaphandi baqikelela ukuba intlanzi enye kwezi yenza amakhulu eekhilogram zentlabathi ngonyaka.
Le ntlanzi yenza nomnye umsebenzi obalulekileyo. Njengoko isitya ezi zinto ziqinileyo nezinye izityalo eziphantsi kwamanzi olwandle, igcina ulwandle lucocekile. Xa ezi ntlanzi nezinye izinto ezitya izityalo zingekho, ulwandle luyangcola kuze kugcwale ukhula. Incwadi ethi Reef Life ithi, “abanye bathi ukuba bezingekho izinto ezitya izityalo, iinxalenye ezithile zolwandle ngezingekho ntle njengokuba zinjalo.”
Ukuze zenze lo msebenzi ungaka emini, kufuneka ezi ntlanzi ziphumle ngokwaneleyo ebusuku. Nale yenye yezinto ezimangalisayo ngezi ntlanzi. Ulwandle luyingozi ebusuku kuba zininzi izinto ezizingelayo. Ezi ntlanzi zidla ngokulala phantsi kwekhusi, kodwa ke loo nto ayisoloko izikhusela kookrebe abalambileyo.
Ukuze zizikhusele nangakumbi, ezi ntlanzi zinento ezizisongela ngayo. Zikhupha into engathi ngumfinya zize zizogqume ngayo. Oososayensi abaphanda ngezinto ezihlala emanzini bakholelwa ukuba le nto inukayo zizogquma ngayo ezi ntlanzi iyazikhusela kwizilwanyana eziyingozi.
Le yenye yezona ntlanzi zaselwandle zibonakala lula nezinomtsalane. Ezi ntlanzi zidla ngokuba nemibala-bala emihle, nedla ngokutshintsha njengoko zikhula. Kodwa ke phezu kwezinto zonke, ezi ntlanzi zidla ngokuba mbuna apho zingalotywa kakhulu. Ngoko ke, zezinye zezona ntlanzi kulula ukuzibukela.
Ukubukela ezi ntlanzi nokuziva xa zikrekretha ukutya kwazo, yenye yezinto ekumnandi ukuzibukela. Njengoko zicola ukutya kwazo, zigcina ulwandle lucocekile, nto leyo eluncedo kwezinye izidalwa zaselwandle nakuthi.


text:
Chapter 1
1 UPawulos, umpostile kaYesu Kristu, ngokommiselo kaThixo uMsindisi wethu, neNkosi yethu uYesu Kristu, iThemba lethu,
2 ubhalela uTimoti, umntwana wakhe kanye ngokwaselukholweni; uthi, Makube lubabalo, inceba, uxolo, oluvela kuThixo uBawo, noKristu Yesu iNkosi yethu.
3 Njengoko ndakuyalayo ukuba uhlale e-Efese, ndakuba mna ndisiya kwelaseMakedoni, ndenjenjalo ukukuyala nangoku, ukuze ubathethele abanye, bangafundisi mfundiso yimbi;
4 kananjalo banganyamekeli zintsomi namilibo yakuzalwa engaphele ndawo, izinto ezo ezibanga iimbuzwano, zingahambisi lona ulwakho lukaThixo olungokholo.
5 Ke intsingiselo yoyalo iluthando oluphuma entliziyweni ehlambulukileyo, nasesazeleni esilungileyo, naselukholweni olungahanahanisiyo;
6 abathe abathile, beziphosile ezo nto, baphambukela ekuthetheni okungento yanto;
7 bethanda ukuba ngabafundisi bomthetho, phofu bengaziqiqi izinto abazithethayo, kwanezo bazingqinayo.
8 Siyazi ke ukuba umthetho mhle, ukuba umntu uthi awuphathe ngokomthetho;
9 ngokwazi oku, ukuba umthetho lo awuwiselwe lungisa, uwiselwe ke abachasene nomthetho, nabangenakululama, abangahloneli Thixo, nabangaboni, abangengcwele, nabahlambeli, ababethiyise nababethi-nina, izigwinta,
10 abenzi bombulo, amadoda alalanayo, amasela abantu, amaxoki, amafunga-buxoki, nokuba kukho nto yimbi ichasene nemfundiso ephilileyo;
11 ngokweendaba ezilungileyo zozuko lukaThixo osikelelekileyo, endaphathiswa zona mna.
12 Kananjalo ndinombulelo kowandomelezayo, uKristu Yesu iNkosi yethu, kuba wandibalela ekuthini ndithembekile, endimisela ebulungiselelini;
13 nakuba ngaphambili ndandingumnyelisi, nomtshutshisi, nomphathi kakubi; ndesuka ndenzelwa inceba, ngokuba ndakwenza oko ndingazi, ndisekungakholweni;
14 ke lwanda ngokuncamisileyo ubabalo lweNkosi yethu, lunokholo nothando olukuKristu Yesu.
15 Lithembekile ilizwi eli, lifanelwe kukwamkelwa konke, eli lokuba uKristu Yesu weza ehlabathini ukuba asindise aboni; endingomkhulu kubo mna;
16 noko ke ndesuka ndenzelwa inceba ngenxa yoku, ukuze uYesu Kristu akubonakalalisele kum, mna ungomkhulu, konke ukuzeka kade umsindo, ndibe ngumzekelo kwabo baza kukholwa kuye, base ebomini obungunaphakade.
17 Ke kaloku, kuye uKumkani wawo amaphakade, ongenakonakala, ongenakubonakala, kuThixo olumkileyo yedwa, makubekho imbeko nozuko, kuse emaphakadeni asemaphakadeni. Amen.
18 Olu yalo ndilubeka phambi kwakho, mntwana wam Timoti, ngokweziprofeto ezandulelayo ngawe, ukuze ulwe ngazo ukulwa okuhle,
19 unokholo nesazela esilungileyo, ethe inxenye, isigibile, yaphukelwa ngumkhombe mayelana nokholo;
20 inoHimenayo noAlesandire, endabanikelayo kuSathana, ukuze baqeqeshwe ukuba banganyelisi.